text:
राजकोट
निर्देशाङ्क: २२°१८′००″उत्तर ७०°४७′००″पूर्व / २२.३° उत्तर ७०.७८३३° पूर्व
राजकोट (i/ˈrɑː[unsupported input]əkoʊ[unsupported input]/) भारतके गुजरात प्रान्तक एक शहर छी। राजकोट नगर गुजरात राज्य, भारतमे स्थित अछि। राष्ट्रपिता महात्मा गाँधीकs क्रीड़ास्थली राजकोट, पहिले सौराष्ट्र कs राजधानी रहल छल। महात्मा गाँधीके पिता करमचंद गाँधी सौराष्ट्रक दीवान छ्लाह। अहीसं गाँधी जी अपना बचपन संवारि तथा अपन जिन्दगीके प्रारम्भिक दिन राजकोटक गलिसभमे ही व्यतीत कएने छल। गाँधी जी अही ठामसं हिन्दुस्तानिसभ आ अंग्रेजसभक रहन-सहनके अंतर कs क़रीबसं देखने छथि। मोहनदास करमचंद गाँधी उच्च स्कूल तत्कालीन अलफ्रंट हाई स्कूलमे अपनी शिक्षा ग्रहण केएने छल। गाँधीजी कs इस नगरीमे पर्यटकसभके लेल काबा गाँधीना देलो (गाँधी जी कs निवास स्थान) जहिमे आजुक बाल मन्दिर स्कूल चलि रहल अछि, राजकुमारी उद्यान, जबूली उद्यान, वारसन संग्रहालय, रामकृष्ण आश्रम, लालपरी झील, अजी डेम, रंजीत विलास पैलेस, सरकारी दुग्ध डेरी आदि दर्शनीय स्थल अछि। राजकोटमे मनायल जाइ वला अंतर्राष्ट्रीय पतंग मेला बड़का संख्यामे लोगसभ कs आकर्षित करैत अछि।
विषय सूचीसभ
इतिहास[सम्पादन करी]
प्राचीन सभ्यता आर आज़ादी कs लड़ाईसं राजकोटक बहुत नजदीकी संबंध रहल अछि। राजकोटसं भारतके राजनीतिक आर सांस्कृतिक इतिहासक बहुतो यादसभ जुड़ल अछि। सन १६१२ ई. मे राजकोट शहर कs स्थापना जडेजा वंशके ठाकुर साहब विभाजी जडेजा कएने छल। महात्मा गाँधी अपन अहिंसा एवं सत्याग्रह कs प्रयोग सबसं पहिल अही ठामसं कएने छालह।
यातायात और परिवहन[सम्पादन करी]
हवाई मार्ग[सम्पादन करी]
रेल मार्ग[सम्पादन करी]
सड़क मार्ग[सम्पादन करी]
उद्योग और व्यापार[सम्पादन करी]
राजकोट कs सोनी बाजार गुजरातमे स्थित सोना कs सबसं बड़का बाज़ार छी। महिन्द्रा एण्ड महिन्द्रा जँका किछ प्रमुख कम्पनी सहो अही ठामसं ब्यापार शुरु कएने छल।
भूगोल[सम्पादन करी]
मौसम[सम्पादन करी]
धर्म[सम्पादन करी]
♦ Source:[५]
♦ Source:[६]
बाह्य जडीसभ[सम्पादन करी]
Rajkotक सम्बन्धमे विकिपिडियाक भातृ योजनासभमे ताकी:
- Rajkot Municipal Corporation (RMC)
- Rotary Dolls Museum in World's Amazing Records
- World Environment Day 2014 – Student Taking Oath to Set World Record
- Virani School Student Writing Essay Together set World Record
- Rotary Dolls Museum – 1600+ Dolls Collection
- Rajkot Urban Development Authority (RUDA)
- राजकोट विकिभोएज सँ यात्रा सहयोगी
- राजकोट डियमओजेडमे
एहो सभ देखी[सम्पादन करी]
- ↑ "Rajkot Climatological Table Period: 1981–2010", India Meteorological Department, अभिगमन तिथि अप्रैल १०, २०१५।
- ↑ "Ever recorded Maximum and minimum temperatures up to 2010" (PDF), India Meteorological Department, मूलसँ २१ मई २०१३-के सङ्ग्रहित, अभिगमन तिथि अप्रैल १०, २०१५।
- ↑ सन्दर्भ त्रुटि: अमान्य
टैग;
RAKनामक संदर्भ की जानकारी नहीं है
- ↑ "Census of World"।
- ↑ "Historical Census of India"।
- ↑ "Census of Rajkot"।


c: text/html

text:
इंटरनेट पर मैथिली भाषाक प्रचार-प्रसार मे "कतेक रास बात" सदिखन कटिबद्ध अछि। एहि क्रम में सफलताक नव आयाम स्थापित करैत एहि पर नवप्रकाशित मैथिली पोथीक समीक्षाक प्रकाशन सेहो शुरु कएल गेल। जाहि सँ पाठकगण केँ नव प्रकाशित पोथीक जानकारी आ रचनाकार सभकेँ अपन रचना केँ प्रचार-प्रसारक मौका भेटतन्हि। एहि सँ पहिने राजीवजी नेपाल सँ प्रकाशित, श्री संतोष कुमार मिश्रक लिखल कथा संग्रह "पोसपुत" के समीक्षा प्रस्तुत कएलन्हि। एहि क्रम में सम्पादक केशव कर्ण "करण समस्तीपुरी" प्रस्तुत कय रहल छथि श्री सत्येन्द्र कुमार झाक लिखल मैथिली लघुकथा संग्रह "अहींकेँ कहै छी" के समीक्षा- कुन्दन कुमार मल्लिक।
अहींकेँ कहै छी- (पुस्तक समीक्षा)
3 comments:
- कुन्दन कुमार मल्लिक said...
-
इंटरनेट पर मैथिली ब्लॉग सभहक बीच मे अपन विशिष्ट स्थान बना चुकल "कतेक रास बात" के लेल इ एकटा नव उपलब्धि अछि। श्री सत्येन्द्र झाजी सँ हमरा कोनो परिचय नहि छल। सुभाष चन्द्रजी केँ माध्यम सँ ओ अपन लघुकथा संग्रह "अहिंकेँ कहैत छी" भेजलथि। इ एहि मंच केर लोकप्रियताक द्योतक अछि। समस्त "कतेक रास बात" परिवार के तरफ सँ सत्येन्द्रजी केँ हार्दिक धन्यवाद आ शुभकामना।
केशवजी, एहेन पेशेवर समीक्षा के लेल अहूँ बधाई के पात्र छी। मोन राखब हमरा लोकनिक बीच साहित्यक अधिकारिक योग्यता राखय बला अहीं टा छी।
अपनेक-
कुन्दन कुमार मल्लिक
सम्पादक, "कतेक रास बात"।
- 03 August, 2008 18:45
-
-
kitab kathmandu me kata bhetat se bat bujhabak chhal je hamhu padhwak mauka pabi.
Thanks & Regd.
Santosh Kr. Mishra
- 05 August, 2008 09:22
- कुन्दन कुमार मल्लिक said...
-
संतोष मिश्रजी,
इ पोथी नेपाल मे विक्रि हेतु उपलब्ध नहि अछि। यदि अपनेक केँ इ पोथी चाही तँ श्री सत्येन्द्र कुमार झाजी सँ एहि पता पर सम्पर्क करु-
श्री सत्येन्द्र कुमार झा,
लेखा एवम् प्रशासन अनुभाग,
आकाशवाणी दरभंगा,(बिहार)- 846 004,
मो.- +91-98356 84869
- 06 August, 2008 09:36
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...

robotstxt: allowed

filter: keep


text:
एखनि धरि अपने लोकनि पढ़लहुँ रँजीत’क घर’क लोक केँ रँजीत सँ अपेक्षा, रँजीत’क भेल कथा केँ अस्वीकार कऽ देनाई, वर्षा’क अमोल सँ प्रभावित भेनाइ आ ओकर बाद हुनका रँजीत मे एकटा महान व्यक्ति’क गुण भेटनाई, अमोल’क पिता’क श्री वैद्यनाथ झा जीक चिन्ता. आब आगू पढू...
रँजीत’क अपन भेल कथा केँ अस्वीकार कऽ देल्थिन्ह मुदा एकर असर ई भेल जे रँजीत’क घर पर सब किओ बुझु जे आमिल पीने छलैथि. सब इएह बुझैत छलाह जे रँजीत आब हाथ सँ निकलि गेलाह. एत्तेक बढ़ियाँ कथा केँ ओ ठुकरा देलथिन्ह. सब केँ इएह होइत छलन्हि जे ग्रेजुएट लड़की आबि केँ रँजीत दशा मे कोन सुधार कऽ देथिन्ह?. रँजीत’क तर्क जे ओ कम सँ कम ग्रेजुएट लड़की सँ एहि लेल विवाह करए चाहैत छथि जाहि सँ कम पढ़ल लिखल लड़की के विवाह मे परेशानी भेला पर महिला’क शिक्षा केँ बढ़ावा भेटए. गाम’क लोक ताहि मे आगि मे घी देबाक काज करन्हि. लोक सब कहन्हि जे एकटा ईश्वरचन्द विद्यासागर बँगाल मे आजादी सँ पहिने भेल छल जे विधवा महिला सँ विवाह कए विधवा विवाह केँ प्रोत्साहित केलथिन्ह आ दोसर ईश्वरचन्द एहि गाम मे भेल अछि. लोक सब गाम मे इएह कानाफूसी करैथि जे जे रँजीत मुम्बई मे कोनो मराठी लड़की के फेर मे पड़ि गेल छथि आ कोनो मन्दिर मे विवाहो कए नेने छथि. लोक’क लाज सँ आब महिला’क शिक्षा’क तर्क दऽ रहल छथि. किओ कहैथि जे आई सँ बीस साल पहिने मट्रिक पास लडकी पूरे गाम मे नहि भेटैत छल आई एकटा यूवक मैट्रिक पास केँ पढ़ल लिखल मानिते नहि छथि. किओ कहैथि जे हुनका महानगरी के हवा लागि गेल छन्हि. किओ कहैथि जे धिया पूता के महानगर पठेवे नहि चाही. पिछला एक महीना सँ जहिया सँ रँजीत एहि कुटमैती केँ ठुकरने छलाह लोक सब राजनीति’क चर्चा कम आ रँजीत’क चर्चा बेसी करैथि.
रँजीत’क परिवार केँ बहुत अपरतिव लागैन्हि. हुनका लोकनि केँ होइन्हि जे हो ना हो लोक’क बात सत्य भऽ जाए. रँजीत’क परिवार केँ मोन भेलन्हि जे जा केँ रँजीत केँ देखबाक चाही जे ओ की कऽ रहल छथि. हुनकर एकपीठिया पैघ भाए "विमल" रँजीत के बिना बतौने मुम्बई एबाक तय कऽ लेल्थिन्ह. कानो कान किनको खबरि नहिँ पहुँचे ताहि लेल ओ किनको नहि कहल्थिन्ह जे ओ कतय जा रहल छथि. बाजार जाए अगिला सप्ताह’क रिजर्वेशन करबा लेल्थिन्ह. रँजीत’क चिट्ठी पत्री जे आबन्हि ओहि मे रँजीत’क पता ठीकाना लिखले रहन्हि. विमल सोचलाह जे बिना बतौने जँ रजीत’क घर पहुँचि जाएब ते ओतय ठीक ठीक पता चलि जाएत जे रँजीत की ठीके विवाह छथि, वा कोनो लड़की के चक्कर मे पड़ल छथि वा कोनो आओर बात छैक.
ई विमल’क मुम्बईक पहिल यात्रा छल. मुम्बई के बारे मे कतेक बात सुनने छलथि. ट्रेन मे बैसल बैसल बहुत चीज करबाक प्लान केलथिन्ह. सोचैत छलाह जे मुम्बई’क गेटवे आफ इन्डिया देखब, मुम्बई मे डबल डेकर बस मे बैसब, लोकल ट्रेन मे देखैक चाही जे कतेक भीड़ रहैत छैक, आ कोनो तरह जुगाड़ कऽ केँ कोनो एकटा फिल्म’क सूटिँग जरूर देखब. रँजीत’क बारे मे ते सब किछु जानकारी भेटिए जाएत. आ ई बहाना से बढियाँ छैक जे हम कहि देब जे हम मुम्बई घुमए आएल छी. रँजीत केँ कोनो शको नहि हेतैक.
विमल जखन शनि’क भोर मे मुम्बई सेन्ट्रल स्टेशन पर उतरलाह ते अबाक रहि गेलाह. एत्तेक बड़का स्टेशन. आब ओ कतय जेताह से किछु नहि फुड़लन्हि. स्टेशन सँ बाहर जाए ओ रँजीत’क पता देखा रास्ता पुछबाक कोशिश केल्थिन्ह ते किओ ओहि मे सँ मजाक केलथिन्ह, किओ बिहारी भैया कहि अपमानित केलथिन्ह. बएहि मे हुनका एकटा सज्जन भेटि गेलन्हि जे मजाक ते नहि केल्थिन्ह मुदा हुनका ओहि पता पर पहुँचबाक रास्ता बता देलथिन्ह. जवाब ई छ्ल जे मुम्बई सेन्ट्रल मे रिक्शा वा आटो किछो नहि चलैत छैक तेँ अहाँ टैक्सी लऽ लिअ. विमल टैक्सी स्टैण्ड पर जा किराया पुछलथिन्ह ते फेर सँ आवाक रहि गेलाह. चारि सय टाका टैक्सी वाला माँगि रहल छलन्हि. मोन मे भेलन्हि जे गाम सँ मुम्बई’क किराया पाँच सय टाका आ मुम्बई मे एक जगह सँ दोसर जगह जेबाक किराया चारि सय टाका. किछु फुड़ि मे नाहि आबैत छलन्हि जे की करबाक चाही.
आब हुनका लग कोनो चारा नहि छलन्हि. ओ सोचलथि जे रँजीत केँ फोन करबाक चाही नहि ते ओ रँजीत’क डेरा नहि पहुँचि सकैत छलाह. मोन मे भेलन्हि जे यदि रँजीत सचमुचे विवाह केने हेताह ते कोनो ने कोनो भाँजे पता ते चलिए जाएत. यदि ओ हुनका नहि बजौताह ते हुनका सँ किओ न किओ सबटा पैसा ठैकि लेतन्हि. सब किछु सोचि विचारि ओ रँजीत के फोन केलथिन्ह. पहिने ते रँजीत के बुझि मे नहि आयल जे विमल बिना बतौने मुम्बई तक कोना आबि गेलाह. केवल मुम्बई घुमनाईये टा नहि भऽ सकैत छैक. मुदा आब कायल किछो नहि जा सकैत छैक. तेँ हुनका स्टेशन पर किताब’क दोकान’क सामने मे ठाढ़ रहबाक लेल कहि ओ लोकल ट्रेन सँ मुम्बई सेन्ट्रल पहुँचि गेलाह.
विमल पूरा मोन बनौने छलाह जे रँजीत’क एक एकटा गतिविधि’क ओ लेखा जोखा राखथिन्ह. विमल देखलाह अबितहिँ रँजीत हुनका पैरि छुबि प्रणाम केलथिन्ह. एकपीठिया होयबाक चलते रँजीत हुनका सँ मुँह लगौने छलाह. हुनका विश्वासे नहि छलन्हि जे रँजीत अचानक एत्तेक शिष्ट भऽ जेताह. रँजीत हुनका किछु दूरि लोकल ट्रेन सँ आ किछु दूरि बस सँ यात्रा कराबैत अपन घर लऽ गेलाह.
घर जा केँ विमल देखलैथि जे हुनकर घर बहुत बढ़ियाँ सँ सजल छन्हि. सब समान उपस्थित छलन्हि. हलाँकि ओ जानैत छलाह जे रँजीत साफ सफाई के पूरा ध्यान रखबा वाला लोक छथि. मुदा हुनकर मोन मे बसल बात जे हो ने हो रँजीत सचमुचे विवाह केने छथि आ हुनका फोन केला’क उपरान्त अपन कनियाँ के कतओ नुका देने छथि. एहि दुनियाँ मे सबसँ खराप चीज होयत अछि "पूर्वाग्रह". पूर्वाग्रह मनुष्य’क सोच पर लगाम लगा दैति छैक. पूर्वाग्रह सँ ग्रसित व्यक्ति इनार’क बेँग होइत छैक जे अपन उपर के आकाश केँ देखि सोचैत छैक जे दुनियाँ एहि सँ पैघ नहि. पूर्वाग्रह सँ ग्रसित व्यक्ति केँ कोनो अन्तिम निर्णय नहि लेबाक चाही. एखन विमल पूर्वाग्रह सँ ग्रसित छलाह आ रँजीत’क प्रत्येक गतिविधि केँ ओ ई सोचि विश्लेषण करैत छलाह जे रँजीत सचमुच विवाह कऽ नेने छलाह. ताहि कारणेँ ओ बिसरि गेल रहथि जे रँजीत बचपने सँ साफ सफाई पर बेसी ध्यान देब वाला व्यक्ति छथि.
विमल शनि दिन पहुँचल छलाह. शनि दिन तऽ रँजीत’क आधे दिन’क आफिस छलैक तेँ बेरहट खेबा सँ पहिने रँजीत घर चलि आयल. अपना लेल आ विमल लेल माछ-भात अपने सँ राह्नलिखिन. रँजीत केँ एत्तेक आगत स्वागत करैत देखैत विमल केँ नहुएँ नहुएँ ई बात झूठ लागए लागलन्हि जे रँजीत सचमुचे विवाह कऽ नेने अछि. खाना खाए दुनू भाए बैसि गेल गाम घर’क बात करबाक लेल. रँजीत विमल केँ कहलथिन्ह, "भाई जी, एखन कनि काल अहाँ आराम कौ लिअ साँझ के अपना लोकनि चलब मुम्बई घुमबाक लेल. आई अपना सब चेम्बूर घुमि के आयब. रास्ता मे अहाँ के देखाएब आर.के.स्टूडियो, हाँ ओएह राजकपूर वाला स्टूडियो". विमल खुश छलाह आ अचम्भित सेहो. मोन मे होइत रहन्हि मुम्बई कतेक बढ़ियाँ जगह अछि, जकर केवल नामे टा सुनने छलहुँ ओकर आई सद्यः दर्शन करब.
धीरे धीरे समय बीतल जा रहल छल. रवि दिन विमल केँ गेट-वे-आफ़-ईन्डिया घुमाएल गेल. रँजीत से हुनकर बेसी मान आदर केलथिन्ह. एत्तेक सब किछु देखि विमल केँ विश्वास होमय लागलन्हि जे गामे के लोक सब बुरबक अछि हमर एत्तेक बढ़ियाँ भाए केँ बदनाम कऽ देलक अछि. जखन रँजीत आफिस चलि जाथि तखन फोन सँ विमल गाम मे पिछला दिन भेल घटनाक्रम केँ वर्णन करैथि. ई सब वर्णन सुनि हुनकर बाँकी घर’क लोक केँ से विश्वास भऽ गेल छलन्हि जे रँजीत बिल्कूल सही सलामत छथि. ओ कतओ विवाह नहि केने छथि. मुदा विमल केँ ओ लोकनि प्रत्येक दिन रँजीत’क गतिविधि पर नजर राखबाक लेल नव नव तरीका सँ कहथिन्ह, मुदा अगिला दिन हुनका लोकनिक प्रत्येक आशँका झूठ भऽ जान्हि. अगिला शनि दिन धरि तक विमल केँ आ हुनकर घर’क बाँकी लोक केँ पूर्ण विश्वास भऽ गेल छलन्हि जे रँजीत मे कोनो दोष नहि. तेँ विमल केँ हुनकर घर’क बाँकी लोक कहथिन्ह जे आब जखन रँजीत’क बारे मे पूरा जानकारी भेटिए गेल अछि ते मुम्बई मे रहला सँ कोनो फायदा नहि. तेँ अगिला ट्रेन मतलब सोम’क भोर भेने पकड़ि गाम आबि जैथि.
उम्हर वर्षा के मोन मे एकटा मैथिल’क इमेज जे बनल छलन्हि ओहि मे धीरे धीरे सुधार भेल जाइत छलन्हि. खास तौर पर ओ जाहिया सँ रँजीते’क विचार सुनने छलथि. पहिने हुनका मोन मे छलन्हि जे मैथिल केवल कटाउझ करे वाला होइत अछि. हमेशा एक दोसर केँ नीचा देखाबए वाला. कोनो दू टा मैथिल मे पूर्ण तरहेँ कहियो मेल नहि भऽ सकैत छैक. दुनियाँ कतबो विकास करन्हि मैथिल के उपर मे कोनो असर नहि, मुदा एक मैथिल केँ विकास करैत देखि दोसर मैथिल’क करेजा पर साँप जरूर लेटाबे लगैत छैक. हुनका होइत छलन्हि जे मैथिल’क इएह प्रकृति हुनकर विकास मे वाधक होइत छन्हि. तेँ दुनियाँ कतय सँ कतय बदलि गेल मैथिल अपन जगह ओहि ठाम कटाउझ करैत ठाढ़. नहि आगू बढब आ नहि बढए देब. मुदा जहिया सँ ओ रँजीत’क विचार सुनने छलीह हुनकर विचार बदलि गेल छलन्हि. यदि पूरा विचार नहि बदलल छलन्हि ते ओ रँजीत केँ कम सँ कम आदर्श मैथिल मानैत छलीह.
रँजीत विमल’क कारण पिछला दू सप्ताह सँ रुद्रबाबूक घर नहि गेल छलाह. वर्षा केँ ई बात मोन मे खटकैत छलन्हि. होइत छलन्हि जे कहीँ हुनकर कोनो बात ते खराप नहिँ लागलन्हि. भऽ सकैत छैक जे हुनकर बाबूजी’क कोनो बात खराप लागल होइन्हि. वा इहो भऽ सकैत छैक जे हुनकर मोन खराप होन्हि. मोन भेलन्हि जे फोन कय पुछल जाए. फेर सोचय लागलथिन्ह जे यदि ओ कोनो बात सँ नाराज छथि ते फोन पर हुनका नहि कहि सकैत छथि वा यदि हुनकर मोन खराप छन्हि तेँ कम सँ कम देखबाक चाही. तेँ फोन केला सँ कोनो फायदा नहि. अतः रवि’क साँझ मे पाँच बजे वर्षा तैयार भऽ रँजीत’क घर दिस विदा भऽ गेलीह.
हुनकर घर पर पहुँचि ओ घँटी बजेलथिन्ह. घर मे विमल टी.वी. देखैत छ्लैथि आ रँजीत किचेन मे किछु काज करैत छलाह. विमल गेट खोलि देलथिन्ह. देखैत छथि जे बाइस साल’क कोनो सुन्दर लड़की गेट पर ठाढ़ छलन्हि. गेट खोलि ओ अपन चेहरा पर एकटा प्रश्नवाचक भाव बनाए चकित छलाह. हुनकर चेहरा’क भाव स्पष्ट रुप सँ वर्षा केँ पुछैत छल जे अहाँ के छी ? कतय सँ आयल छी? एतय अहाँ के की काज अछि ? आ सबसँ अन्त मे हुनकर चेहरा स्पष्ट रुप मे प्रगट करैत छलन्हि जे जरूर अहाँ रास्ता बिसरि गेल छी? एतय हमर छोट भाए रहैत छथि.
अमोल वर्षा सँ प्रत्येक प्रश्न’क जवाब चाहैत छलाह, तुरन्ते, फटा-फट. मुदा वर्षा केँ हुनकर चेहरा सँ उपजल भाव केर सब प्रश्न नहि बुझि मे आयलन्हि. केवल एतबी टा बुझि सकलीह जे किओ सज्जन पुछैत छथि जे एतय अहाँ के कोन काज. वर्षा विमल केँ ईशारा करैत पुछलथिन्ह, "हमरा रँजीत जी सँ भेँट करबाक अछि". विमल केँ किछु बुझि मे नहि एलन्हि केवल किचेन दिस इशारा कहैत जोर सँ कहल्थिन्ह, "रँजीत !".
रँजीत किचेने सँ पुछल्थिन्ह, "भाई जी के आएल छथि?"
विमल जवाब किछु नहि देलथिन्ह. मुदा रँजीत’क आवाज सुनि वर्षा सरसरायल हुनकर किचेन दिस विदा भऽ गेल्थिन्ह. विमल केँ किछु बुझि मे नहि आबि रहल छलन्हि, बिल्कूल अवाक! एकटा बाइस साल’क सुन्दर लड़की रँजीत’क किचेन मे सीधे घुसि जैत छैक, एकर की मतलब होइत छैक से विमल केँ नीक जेकाँ बुझल छलन्हि.
उम्हर वर्षा केँ देखिते रँजीत किचेन सँ सीधे बाहर वाला कमरा मे आबि गेलाह. विमल दिस इशारा कए कहल्थिन्ह, "ई हमर पैघ भाए छथि पिछला शनि केँ गाम सँ आयल रहथि मुम्बई घुमबा’क लेल". वर्षा केँ भेलन्हि जे हाथ जोड़ि हुनका प्रणाम काएल जाए. मुदा हुनका बुझल छलन्हि जे किछु मैथिल हाथ जोड़ि प्रणाम करबा केँ खराप मानि सकैत छथि. खास तौर पर गाम घर सँ आयल मैथिल मे एहेन सम्भावना बेसी भऽ सकैत छैक. अतः मोन मारि केँ झुकि केँ विमल’क पैर छुबि लेलथिन्ह. विमल किछु बाजि नहि रहल छलाह, मुदा हुनका मोन मे एक हजार प्रश्न उठि रहल छलन्हि. प्रश्न कहु वा शँका.
घर मे बैसल वर्षा सँ रजीत बात चीत करैत छलाह. कनि देर मे रँजीत कहल्थिन्ह चलू अहाँ बैसू हम चाय बना केँ आनैत छी. वर्षा केँ भेलन्हि जे विमल फेर सँ खराप मानि जेताह. तेँ ओ रँजीत सँ एत्तेक जिद्द केल्थिन्ह जे रँजीत हुनका किचेन जा केँ चाय बनेबा सँ नहि रोकि सकलाह. वर्षा जखन किचेन मे चाय बनबैत छलीह ते विमल तीन टा बात सोचि हतप्रभ छलाह, "एकटा बाइस साल’क सुन्दर लड़की जकरा बारे मे रँजीत कहियो चर्चा नहि केने छलाह, जे हुनकर कोनो ख्याल करैत बिना सीधे किचेन पहुँचि जाति छैक, जे हुनकर झुकि केँ पैर छुबैत छैक, जे किचेन जा केँ खुदे चाय बनेबा’क जिद्द करैत छैक. एहि सब बात’क मतलब हुनका नीक जेकाँ बुझल छलन्हि. हुनका मोन मे होइत छलन्हि जे ओ गाम घर मे जरूर रहैत छथीन्ह मुदा कोनो लड़की कोनो लड़का’क एत्तेक निकटता मे कोन परिस्थिति आबि सकैत छैक. मोन मे होइत छलन्हि जे एक थप्पड़ मारी रँजीत केँ आओर पुछी, "तोँ हमरा बुरबक बुझैत छहक". मुदा ओ किछु बाजलाह नहि.
विमल केँ अगिला भोर भेने ट्रेन पकड़बाक छलन्हि. मोन मे एक हजार प्रश्न छलन्हि. कतेक हिसाब माँगबाक छलन्हि रँजीत सँ. मुदा हुनका लग टाइम नहिँ छलन्हि. ओ किछु नहि बजलाह. सीधे गाम पहुँचि सबटा खीस्सा अपन घर’क लोक केँ सुनौलन्हि. सब लोकनि आब इएह निर्णय पर पहुँचलाह जे रँजीत ओहि लड़की’क चक्कर मे विवाह नहि कऽ रहल छथि. मुदा आब कैले की जाए. कानो कान गाम’क कोनो दोसर लोक केँ नहि बुझि मे आबे ताहि लेल ओ सब लोकनि स्तब्ध भऽ गेलाह. सब लोकनिक इएह विचार छलन्हि जे रँजीत ते इज्जत माटि मे मिलेबे केलक मुदा ओ लोकनि सेहो हुनका मजा चखा देथिन्ह. जिन्दगी बहुत पैघ अछि रँजीत केँ आइ नहि काल्हि घर परिवार’क जरूरत ते हेबे करतन्हि तखन हुनका सबक सिखाओल जाएत.
उम्हर अमोल’क घर मे अलगे परिस्थिति छलन्हि. अमोल’क बहिन ’विभा’ केवल देखबे टा मे सुन्दर कनि कम छलीह मुदा सर्व गुण सम्पन्न छलीह. एम.फिल मे पढ़ैत छलीह मुदा मोन मे कोनो अहं नहि. किओ देखि के एक्के बेर मे कहि सकैत छथि जे ओ पूर्ण रुप सँ घरेलू लड़की थीकीह.
जँ जँ दिन बीतय अमोल’क बाबूजी श्री वैद्यनाथ झा जी’क चिन्ता बढ़ैत जान्हि. मोन मे छलन्हि जे कम सँ कम अगिला लगन मे बेटी’क विवाह भऽ जान्हि. अपने तेँ शरीर सँ लाचार छलाह. कतओ आबि जा नहि सकैत छलाह. तें पूरा कुटमैती दोसरे लोक पर निर्भर छलन्हि. ओ बाट ताकैत छलथिन्ह विभा’क विवाहक मुदा अमोल लेल बेसी घटकैती आबए. मानू जे लोक’क बस मे रहितैक ते अमोल केँ उठा कऽ लऽ जाएतैथि.
एक दू टा जगह बात सेहो भेल छलन्हि मुदा लड़का वाला एत्तेक पैसा माँग केलथिन्ह जे वैद्यनाथ बाबू सँ सम्भवे नहि छलन्हि. कतेक दिन सँ अमोल हुनका कहैत छलन्हि जे इन्टरनेट पर विभा’क प्रोफाईल दऽ दैत छी लड़का वाला अपने आप औताह. मुदा हुनका ई इन्टरनेट इत्यादि पर कोनो विश्वासे नहि छलन्हि. कहैत छलाह पता ने विभा’क फोटो के कोन दुरूपयोग भऽ जाएत. मुदा आब चारू तरफ सँ ठोकर खा के मोन भेलन्हि जे अमोल ठीके कहैत छथि. मोन भेलन्हि जे एक बेर एकरो देखि लेल जाए. तेँ अमोल केँ फोन कए कहल्थिन्ह जे विभा’क परिचय इन्टरनेट पर दऽ दियौक.
अमोल इन्टरनेट पर ते विभा’क परिचय दऽ देल्थन्हि आ नाम पता’क जगह पर अपनो फोन नम्बर दऽ देलथिन्ह. फोन पर की कहु आ ई मेल सँ की कहु बहुते रास कुटमैती’क प्रस्ताव आबए अमोल लग आबए लागल. अमोल केँ खरापो लागए जे एत्तेक कुटमैती’क प्रस्ताव मुदा एक्को टा वास्तविकता मे परिवर्तित भऽ पाएत वा नहि. अमोल एक-एक प्रस्ताव केँ अपन बाबूजी श्री वैद्यनाथ मिश्र लग भेजि दैथि.
प्रत्येक रिश्ता पर वैद्यनाथ बाबु पहुँचि जाथि. बायो-डाटा आ फोटो भेजि दैथि. मुदा प्रत्येक लोकनि इएह पुछि दैथि जे अहाँ विवाह मे कतेक खर्च करब. सब के सब एत्तेक लोभी. एक महीना भेल दू महीना भेल विवाह’क एक पर एक विवाह’क प्रस्ताव हुनका लग आबन्हि मुदा आई तक एकोटा वास्तविकता मे नहि परिवर्तित भऽ सकल. सब लोकनि इएह पुछथिनह जे विवाह मे कतेक खर्च करब. ओहि मे सँ किओ हुनकर शरीर’क अवस्था पर पसीझए वाला नहि. बहुतो हुनका इएह कहन्हि जे अमोल सन हुनका बेटा छन्हि नहि जानि कतेक पैसा हुनका भेटतन्हि. अन्त तक विवाह नहिएँ भेल. वैद्यनाथ जी केँ इन्टरनेट केर सत्ता पर जे विश्वास होमय लागल रहन्हि ओ फेर खतम भऽ गेल छलन्हि. मोन मे एकेटा कशिस रहन्हि जे आई यदि भगवान हुनका शरीर सँ लाचार नहि केने रहितथि ते कतेक दिन पहिने विवाह भऽ गेल रहितैक. अमोल से सँग नहि रहैत छलन्हि. ई बात केँ ओ बहुत बढ़ियाँ सँ बुझैत छलाह जे अमोल नौकरी छोड़ि अपन बहिन’क घटकैती नहि कऽ सकैत छलाह.
क्रमशः...


text:
यदि लागितै सही दाम,
त' क' लैतहुँ अपना केँ नीलाम,
हमर सर-सम्बन्धी अहाँ के अधिकार अछि,
खूब करु हमरा बदनाम,
हम खाली सोहारी के भूखल छी,
नहि चाही इज्जत, नहि चाही नाम,
पहिलुका प्रसंग नहि बताउ,
करय दिअ हमरा आराम,
तइयो, फेर हम नव शुरुआत करब,
बुझल अछि की हैत ओकर परिणाम,
फेर नहि आबै, एहि अँगना मे,
दर्दक टीस स' भरल कोनो सिसकी,
बिहाडिक तेज झोंका सेहो,
आबैत अछि गाछक काज,
एखन भले मझधार में छी,
मुदा लहरि पर लिखब अपन नाम।
कवि- सुभाष चन्द्र, जन्म- 28 अप्रैल, 1980। पिता- श्री विघ्नेश झा, ग्राम- हरिपुर मझराही टोला, प्रखण्ड- कलुआही, जिला- मधुबनी (बिहार)। वर्ष 2003 मे ल. ना. मि. विश्वविद्यालय, दडिभंगा सँ हिन्दी साहित्य में प्रतिष्ठा। पिछला पाँच साल सँ पत्रकारिता क्षेत्र मे सक्रिय। एक गोट हिन्दी कहानी संग्रह "मुफ्त की चाय" प्रकाशनाधीन। सम्प्रति हिन्दी पाक्षिक पत्रिका "प्रथम इम्पैक्ट", नई दिल्ली मे कार्यरत। सम्पर्क मोबाइल सँ- +91-98718 46705 आ इ-मेल
subhashinmedia @gmail.com


text:
आई संजूक दुरागमन छैक। आईसऽ करीब एक बरिसक पूर्वक गप्प अछि। पोड़का साल बैसाख मे ओकर वियाह भेल रहैक। वियाह मे कतै खुशी रहै, संजूक मोन खुशी सऽ आह्लादित रहैक। विवाह सँ पहिनहि ओ अपन मन-मंदिर मे कतेक सुन्नर वरक कल्पना कयने छल? वियाहक नाम सुनितै ओकर मन रोमांचित भऽ जाइत छलै। वियाह सऽ किछु दिन पहिनहि ओ अपन मामाक डेरा पर दरभंगा मे रहि कय बी.ए. प्रथम वर्षक परीक्षा दय रहल छल आ ओहि क्रम मे ओकर-वियाह ठीक भेलै। वियाह ठीक होबाक प्रत्येक चरण सऽ ओ पूर्णरूपेण अवगत छल। वियाहक दिन सऽ मात्र एक सप्ताह पहिनहि ओ अपन गाम पहुंचल। गाम मे जखन उतरबरिया ओसारा पर ओकर वियाहक गप्प होइत छलै तऽ ओ ओहि बीच सऽ उठि कऽ अपन घर चलि जाइत छल। एवम्ï प्रकारे विघ्न-बाधा के पार करैत ओकर वियाह सम्पन्न भेलै।
लेखक- श्री सुभाष चन्द्र,
युवा पत्रकार सुभाष जी पत्रकारिताक संग हिन्दी आ मैथिली दुहू साहित्य मे सक्रिय, एखन धरि दू गोट हिन्दी पुस्तक प्रकाशित आ "कतेक रास बात"क लेल नियमित रुप सँ लेखन आ वर्तमान मे एकर सम्पादक सदस्य सेहो। संगे एकगोट नव मैथिली पत्रिका निकालबा लेल सेहो प्रयासरत। सम्प्रति "प्रथम इम्पैक्ट" नामक पाक्षिक पत्रिका मे कार्यरत आ दिल्ली मे निवास।
सम्पर्क-+91-98718 46705
- सम्पादक।
वियाहक बाद संजू पहिले सऽ बेसी सुंदर जानि पड़ैत छल, ओकर ललाट श्रीयुक्त बुझना जाइत छलै। अपन वर सऽ वैह बेसी सुन्नर व आकर्षक छल। मुदा ओकरा लेल तऽ ओकर पति परमेश्वर छलखिन, ब्रह्मा के लेखा-जोखा मानि कऽ ओ अपन वर के सहर्ष स्वीकार केलक। एखन अपन विवाह सऽ ओकरा कोनो तरहक शिकायत नहि छलै। भऽ सकैछ, मन मे कोनो तरहक बात होबो करैऽ तइयो ओकरा ककरो आगू व्यक्त नहि करैत छल। विवाहक पंद्रह दिनक बाद संजूक वर जीविकोपार्जनक लेल परदेश चलि गेलखिन, जतय ओ काज करैत छलाह। आब तऽ मात्र चिठ्ठी पतरीक सम्पर्क शेष रहि गेल छलै। समय-समय पर पावनि-तिहार मे ओकर वर गाम अबैत छलखिन।
गामक कण-कण सऽ परिचित बीत-बीत जगह सऽ मित्रता ओ अपन मामा आ बाबूजीक दुलारि संजू-के ई गाम घर छोड़ऽ पडि़ रहल छलैक। जहिया ई 'दुरागमन' शब्द ओकर कान मे सन्हिआयल रहै, छटपटा गेल छल संजू। आ छटपटाक रहि गेल छल। खेनाय-पिनाय छोडि़कऽ जठरानलक समान भऽ गेल छल, देहक रौनक जेना समाप्ति भऽ गेल रहै। नेना मे ई शब्द बड़ मनोरंजक आ आनंददायक बुझि पड़ैत छलै। मुदा ई शब्द मे कतेक मारुक वस्तुक समावेश होइत छै, ओहि दिन बुझवा मे आयल रहै। एकर अपन सभ आन भ गेल रहै। सभक मुंह पर खुशी पसरि गेल रहै।
बाबूजीक करेज सूप सन भऽ गेल रहनि। मायक कोढ़ दरकबाक सांती सांठ राजक ओरियान दिस चलि गेल छलै। भैया आ पित्ती लोकनि एहि काजक संपादन मे जी जान सऽ जुटि जेबाक उपक्रम करय लागल छलथिन। आ संजूक देह सुन्न भऽ गेल रहै। ई गाम-घर, लोक-वेद छोड़बाक कल्पना मात्र सऽ ओकर दिमाग अकुलाय लागैत छलै। मुदा जखन ई कल्पना यथार्थ भऽ पछोड़ धेलकै तऽ एकरा किछुओ नञि फुरेलै। कनेकाल मायक मुंह के निहारलक, छोटकी दूनू बहिन आ भाई के सिनेह के टोलक, बाबूजीक दुलार के याद केलक, भाऊजक सानिध्य के टोकलक। तइयो जखन सभ दुआरि फरेबक दुआरि बुझेलै, अपन सभ चिन्हार अनचिन्हार जकाँ लगलै तऽ ओसारा पर सँ उठि गेल।
खेनाय एकदम सँ तिताइन बुझना गेलै। हांञि-हांञि मुंह धोलक। आ घर मे जा अर्राकऽ पलंग पर खसि पड़ल। पुक्की पारि कनबाक इच्छा भेलै। लेकिन कण्ठ सँ आवाज भागल बुझेलै। माय आओर भाउजक पयर छानि पुछबाक मोन भेलै, जे कोन ऐहन अपराध हमरा सऽ भऽ गेलौ भाय! जे एतेऽ निर्मम बनि बैला रहल छैं। कोन ऐहन विभेद भऽ गेल सिनेह मे भौजी! जे अहांक अमृत घोरल बोल लय हम हरिण जकां फिफिया रहल छी? भौजी! अहींक सिनेह सऽ ई गाम छोड़बाक इच्छा नञि भेल कहियो, मुदा ...। अंत मे संजूक करेज दरकि गेलै। कानैत-कानैत गेरुआ भिजा लेलक। लेकिन एकर सभ नोर दूरि गेलै। आई बेस चहल-पहल छै। बरिआती काल्हिं सांझे आबि गेल रहै। आई ई चलि जायत। जँ स्वेच्छा सऽ जेबाक गप्प होइतै तऽ ई किन्नो ने एहन इच्छा करैत। एक दिन जखन अपन अही संताप पर सोचैत बहुत दूर धरि चलि आयल छल तऽ एहि घोंकल परम्परा पर अतिशय तामस भेल रहै। एहनो कतौ उचित छै जे ककरो इच्छाक प्रतिकूल ई समाज अजगर बनल ठाढ़ रहय। भावना के बिसरि जाय! संजू चाहैत छल, बाबूजी के कहियनि जा कऽ जे बाबूजी, दिन फिरा दियौ। जहिया मौन भरि जायत हम स्वत: ककरो बिनु दु:ख देने चलि जायब।
लीक सँ हटि कऽ एते आगू अयबाक हियाब नञि भेलै। कतेको तरहक विचार मे बहैत रहल आ सभक निचोर नोरक रूप मे बहार होइत रहलै। आई भोरे सऽ संजू सभ कथूके बिसरि गेल अछि। हँ, मात्र सूर्यास्तक पश्चात एहि आँगन, एहि परिवार, एहि गाम के छोडि़ कऽ जा रहल अछि। जखनै आईं सूर्यास्त हेतै, संजू एहि जगह के परती-पराँत बना चलि जायत।
एकर दुख एखन नञि छै। ई बिसरि गेल अछि जे एखनै, आइए एकर जीवन मे कोनो नव घटना घटै बला छै। एकटा ओहन घटना, जे ककरो करेज के कनी कालक लेल दरका देतै। टोलक बुढ़-बुढ़ानुस, दाई-माइ लोकनि ऐखन एकर किरदानी पर व्यंग्य-घोरल बोल सऽ आश्चर्य व्यक्त कय रहल छथिन्ह। एकटा बुढ़ही के जखन असह्य भऽ उठलनि तऽ उठिकऽ विदा भऽ गेलीह। आइ अकर ऽ हरऽ कऽ रहलि छै ई छोडि़। ने बरिआती अयलै-तखने हाक उठोलकै, ने आइए संच-मंच भऽ बैसलै। देखह तऽ इम्हर सऽ ओम्हर घुमए अछि। एकटा हम सभ रही जे मास दिन पहिने सऽ छाती फाटैत रहए। आ घर मे गुम-सुम कानैत रही। ... लेकिन ओ बुढ़ही की जानैत छलीह, जे संजूक छाती कतेक फाटैत रहय। हरदम ओ गुम सुम भऽ मन्हुआयल रहैत छल। नहि खेबा मे मौन लगै आ नञि गप्प करबा मे।
किछु वस्तु जात के तकबाक लेल ओ भौजीक दक्षिणबरिया घर सऽ अपन उतरबरिया घर मे हुलि जाइत अछि। लोक सभ थहाथही छै। बरिआती खोयेबाक ओरियान मे सभ पुरुष बाझल छलखिन। एकरा कने संकोच भेलै आ कि किछु मोन पडि़ अयलै, चोट्टे घुमि गेल। तखने ओसारा पर बैसल कियो बाजि उठलै-संजू! कानै कहां छहिन गै? तोरा सऽ बेसी तोहर माय-बहिन कानै छौ? ... संजू के एकाएक जेना ठेस लागि गेलै। मुदा सम्हरि उठलि। भीतर सऽ हंसीक एगो तोर उठलै आ ठोर पर आबि जाम भऽ गेलै।
उत्साह मे वएह वाला वेग आबि समा गेलै। पुनि भौजीक घर दक्षिणबरिया ओसारा पर चलि गेल। कनी कालक बाद ओ भौजीक घर सऽ उठि जाइत अछि। कोनो प्रकारक विचार के मोन सऽ हटा देबाक चेष्टा करैत अछि। अपन दूनू छोटका भाई के तकबाक चेष्टा करैत अछि। आंगन मे कतओ नजरि नहि पड़ैत छै। कि तखने दलान पर ओकर बोल सुनाइ दैत छै। एकर करेज बुझु एकबेर फेरो दरकि गेल होइहि। बेजान ढलान दिस दोगैत अछि। लेकिन ड्योढ़ी लग अबैत-अबैत सभ उपक्रम लूंज भऽ जाइत छै। सभ हुलास मरि जाइत छै।
संजू फेर जेना मुरुझि जाइत अछि। बुझाइत छै, एहि ठाम चारुकात सऽ हमर सभ बाट बन्न कऽ देल गेल अछि। हमर हरेक क्रिया कलाप पर अनगिनत नजरि कें बैसा देल गेल अछि। एकरा बुझना जाइत छै, जे एखन सभक दृष्टि हमरहिं प्रत्येक हाव-भाव पर अटकल छै। हमर एहि प्रकारक किरदानी ककरो सहय नहि भऽ रहल छै। कि तखने छोटका भाय दौडि़ कऽ आबैत एकर दूनू पैर गछारि लैत छै। संजूक चेतना घुरैत छै। छोटका भाय मोनू दीदीक भावना के बिनु परेखतै बिच्चे मे बाजि उठल—'हमरा तोहर बरिआती नञि आबय दैत छलाह, जाऊ हम अहां सऽ नञि बाजब।—मोनूक बोली एकरा थप्पड़ जकां चोट केलकै। मुदा तइयो बात के त'र दैत मोनू के माथ पर हाथ फेरैत दुलार ऽ लागैत अछि। तखने कोनो कोना सँ व्यंग्य घोरल पाँती कान दिस लपकैत छै—'जे बुझाइत नञि छै जे ऐकर दुरागमन छै, कतेक बढिय़ा घुमैत अछि। आई काल्हिंक छहि, ताहिं पिया घर जयबाक खुशी छैक।
एहि बात सुनि कऽ संजूक सोझां कारी चादरि ओलरि जाइत छै। आ दिमाग मे आगि धधक' लागैत छै। सभ किछु छोडि़ उठि जाइत अछि। मौन धीरे-धीरे तिताय लागैत छै। आई भोरे सऽ सब गोटे एकतरफा भऽ गेल छथि। सभक भावना चालनि भऽ गेल छैन्हि। सभक बुद्धि लोढ़ा भऽ गेल छै। ई सब मोन मे अटियाबैत ड्योढ़ी पर सऽ उतरबरिया ओसाराक लेल डेग उसाहैत अछि। पुन: चोट्टे ठमकि जाइत अछि। नजरि कोनियां घरक मुहखर पर जाइत छै, जाहि घर मे माय खेनाय बना रहल छलखिन आओर मायक नोर टप-टप चुबैत छलै। एहि दृश्य के देखि कऽ संजूक धीरज जबाव दय देलकै, ओकर कुहेस फाटि गेलै। सीधे जा कऽ मायक कोरा मे खसि पड़लै। कानैत-कानैत अचेत भऽ गेल, ओकर नोर सऽ मायक नुआ भीज गेलैन्ह। केतबो किओ चुप करेबाक कोशिश करथिन, मुदा ओ चुप होबय वला कहां छल? अंत मे बाबूजी ऐलखिन तखन चुप करोलखिन। हृदय नोरायलै रहैत छै। सोचेत अछि सत्ते हमर सभक इच्छाक कोनो मोल नञि होइत छै। से ऐना कियैक होइत छै? आ धीरे-धीरे सभ हुलास क्षीण होइत चलल जाइत छै। एकर सभ चेष्टा मृत्यु सज्जा पर पड़ल कोनो रोगी जकां होबऽ लागैत छै। किछु करबाक उत्कट इच्छा रहितौ किछु करबा मे असमर्थताक अनुभव करैत रहलि।
आ अही घुन-धुन मे कखन चेतना घुरि अयलै, मोन नञि पडि़ रहल छै। दिन लुक झुक कऽ रहल छै। कि तखने किओ पाछां सऽ ओकर डेन धरैत छै। बड़की काकी छलखिन। काकी बड़की भौजी दिस आग्नेय दृष्टियें ताकैत बाजि उठै छथिन्ह—'अंए ऐ कनियां! कखन कहलौं सभ गहना-गुडिय़ा पहिरा दियौ? एह बाप रे! लाउ, जल्दी करु सात बजेक भीतर विदागिरी भऽ जेबाक छै। ... दलान पर सऽ बड़का कक्का सेहो जल्दी करबाक लेल कहलखिन।
बड़की काकीक बोल सुनिते संजूक बुद्धि निपता भऽ जाइत छै। आँखि सेहो अपन ज्योति चोरा लैत छै। आ बुझाइत छै जे प्राण सेहो संग छोडि़ रहल छै। आओर तकर बाद जे सम्मिलित हाकक आदान-प्रदान शुरू होइत छै, सगरो आंगन बुझु नोराय जाइत छै। संजूक कानब एकटा फराक-सनक स्वर निकालैत अछि, जे स्वर नमहर प्रश्न-चिह्न ठाढ़ करैत छै?


text:
ब्रुनेई
ब्रुनेई (i/bruːˈnaɪ/ broo-NY), आधिकारिक रूपमे ब्रुनेई, एक शान्त राष्ट्र[३] (Malay: Negara Brunei Darussalam, जावी: نڬارا بروني دارالسلام), दक्षिणपूर्व एसियामे बोर्नियो टापुक उत्तरी तटपर अवस्थित एक देश छी । ब्रुनेई एक राजतन्त्रात्मक (सल्तनत) देश छी । पहिने ब्रुनेई एक समृद्ध मुस्लिम सल्तनत छल जकर प्रभाव सम्पूर्ण बोर्नियो तथा फिलिपिन्सक किछ भागधरि फैलल छल । सन् १८८८ मे ई राष्ट्र ब्रिटिशसभक संरक्षणमे आबि गेल आ सन् १९४१ मे जापानीसभ ई राष्ट्रपर अपन अधिकार कायम करि लेलक । सन् १९४५ मे ब्रिटेन एकरा मुक्त करि पुन: अपन संरक्षणमे लऽ लेलक । सन् १९७१ मे ब्रुनेईकें आन्तरिक स्वशासनक अधिकार भेटल । सन् १९८४ मे एकरा पूर्ण स्वतन्त्रता प्राप्त भेल ।


text:
अरावली
अरावली भारत कऽ पश्चिमी भाग राजस्थान मे स्थित एक पर्वतमाला छी। भारत क भौगोलिक संरचना मे अरावली प्राचीनतम पर्वत छी। ई संसार कऽ सबसँ प्राचीन पर्वत श्रृंखला छी जे राजस्थान कऽ उत्तरसँ दक्षिण दुई भामे बाटल अछि। अरावली कऽ सर्वोच्च पर्वत शिखर सिरोही जिले मे गुरुशिखर (१७२२ /१७२७ मी.) अछि, जे माउन्ट आबू मे अछि।[१]
अरावली पर्वत श्रंखला कऽ कुल लम्बाई गुजरात सँ दिल्ली तक ६९२ किलीमीटर अछि, अरावली पर्वत श्रंखला लगभग ८० % विस्तार राजस्थान मे अछि, दिल्ली मे स्थित राष्ट्रपति भवन रायशेला पहाड पर बनल अछि जे अरावली के भाग अछि, अरावली औसत ऊंचाई ९३० मीटर अछि तथा अरावली दक्षिणक ऊचाईसँ चौड़ाई सर्वाधिक अछि, अरावली या अर्वली उत्तर भारतीय पर्वतमाला छी।
अरावली कऽ अन्य उच्च चोटिसभ:-
- गुरु शिखर - सिरोही
- सेर - सिरोही
- दिलवाडा - सिरोही(ई पर्वत पर प्रसिद्ध जैन मंदिर स्थित अछि)
- जरगा - उदयपुर
- अचलगढ - सिरोही
- रघुनाथगढ(१०५५ मी) - सीकर
- खो - अलवर
- तारागढ - अजमेर
- भेराच - अलवर


text:
बोत्स्वानाक विश्व सम्पदा क्षेत्रसभक सूची
सन् २०१४ धरि बोत्स्वानाक २ टा सम्पदाक संयुक्त राष्ट्र शैक्षिक, वैज्ञानिक एवं सांस्कृतिक सङ्गठन (युनेस्को)द्वारा विश्व सम्पदा क्षेत्रमे मान्यता प्रदान कएल गेल अछि ।[१]
विषय सूचीसभ
विश्व सम्पदा क्षेत्रसभक स्थान[सम्पादन करी]
आकृति:World Heritage Sites in Mauritius map
विश्व सम्पदा क्षेत्रसभक सूची[सम्पादन करी]
युनेस्कोद्वारा विश्व सम्पदा क्षेत्र घोषित कएल मौरिससक सांस्कृतिक आ प्राकृतिक स्थलसभ सूची:
- नाम: विश्व सम्पदा समितिद्वारा देल नाम
- क्षेत्र: राष्ट्रक इलाका आ क्षेत्र
- समय: स्थापना भेल वर्ष
- युनेस्को डेटा: विश्व सम्पदा क्षेत्रमा समावेश कएल गेल वर्ष आ मापदण्ड
- विवरण: सम्पदा क्षेत्रक बारेमे संक्षिप्त विवरण
सन्दर्भ सामग्रीसभ[सम्पादन करी]
- ↑ "World Heritage Properties in Botswana", UNESCO, अभिगमन तिथि ३१ मार्च २०१५।
- ↑ "Okavango Delta", UNESCO, अभिगमन तिथि ६ Dec २०१४।
- ↑ "Tsodilo", UNESCO, अभिगमन तिथि २८ मई २०१०।
बाह्य लिङ्कसभ[सम्पादन करी]
आकृति:अफ्रिकाका विश्व सम्पदा क्षेत्रसभक सूची आकृति:World Heritage Sites in Botswana


text:
राउतबेसी
राउतबेसी नेपालक मध्यमाञ्चल विकास क्षेत्रक बागमती अञ्चल, नुवाकोट जिलामे अवस्थित एक गाउँ विकास समिति छी ।[२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार राउतबेसीक जनसङ्ख्या ३,४३७ अछि । जाहिमे ६५४ घरमूली अछि । ई स्थानक सन् २०११ मे भेल नेपालक जनगणना अनुसार पुरुषक सङ्ख्या १,७३१ आ महिलाक सङ्ख्या १,७०६ रहल अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "सोलुखुम्बु जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
विकिपिडिया वार्ता:प्रबन्धक
- ई वार्तालाप समाप्त भऽ गेल अछि। कृपया एकरा परिवर्तन नै करब। आगाक वार्तालाप ई पृष्ठक नयाँ विभागसभमे होमएक चाही। एकर संक्षिप्त परिणाम निम्न रहल:
- सम्पन्न--बिप्लब आनन्द (वार्ता) २०:५९, ५ अक्टुबर २०१६ (NPT)
विषय सूचीसभ
प्रबन्धक पदक लेल आवश्यकतासभ[सम्पादन करी]
मैथिली विकिपिडियापर कियो प्रयोगकर्ताके प्रबन्धक बनै लेल निम्न चरणसभक आवश्यकता पहुँचाबै पडत ।
- विकिपिडियाक बारेमे जानकारी राखैक संगे पृष्ठसभके सम्पादन, अनुप्रेषण, फाइल लोकेट, श्रेणीकरण, आकृतिक प्रयोग इत्यादी काम करिमे दक्ष होमए पडत ।
- विकिपिडियामे खाता खोलि कम सँ कम ४०००+ सम्पादन केल होमए पडत ।
- मैथिली भाषाक संग अन्य भाषासभक जानकार भेल व्यहोरा देखाबैवाला आकृतिसभ अपन प्रयोगकर्ता पृष्ठमे राखै पडत ।
- विकिपिडियामे खाता बनाएल कम सँ कम ६ महिना पहुँचल होमए पडत ।
- उपरोक्त योग्यतासभ पुरा केनिहार कियो सक्रिय प्रयोगकर्ता एतय जाए अपन उम्मेदवारी फारम भरि आवेदन कऽ सकैत अछि ।
- उपरोक्त आवेदन केनिहार आवेदकके प्रबन्धक बनाएल जाए आ नै बनाएल जाए बिषयमे आन प्रयोगकर्तासभ वार्ताक संगे आवेदकक निवेदन पर समर्थन अथवा बिरोध कऽ सकैत अछि ।
- आवेदक अन्य प्रयोगकर्तासभके अपना लेल समर्थन करि लेल सन्देश भेज सकैत अछि ।
- उपरोक्त कार्यसभ पूर्ण भेला पर आवेदकक पक्षमे ८०% प्रयोगकर्ता समर्थन भेलापर प्रशासक आवेदकके प्रबन्धक बनाए सकैत अछि ।
हम ई प्रस्ताव पर सम्पूर्ण सक्रिय प्रयोगकर्ताक मत राखैक लेल आग्रह करैत छी ।--बिप्लब आनन्द (वार्ता) ०८:४५, २३ सितम्बर २०१६ (NPT)
समर्थन[सम्पादन करी]
- समर्थन--Nilamkarn (वार्ता) ०७:२०, ३० सितम्बर २०१६ (NPT)
- समर्थन --राजा उप्रेती (वार्ता) ०७:३०, ३० सितम्बर २०१६ (NPT)
- समर्थन -- Zeetendra (वार्ता G10dra ») १०:५१, ३० सितम्बर २०१६ (NPT)
- तुल्सी भगत (वार्तालाप) ०८:०६, १ अक्टुबर २०१६ (NPT)
- समर्थनबिबेकवार्ता १०:२१, १ अक्टुबर २०१६ (NPT)
- समर्थन -- Bijay Chaurasia (वातचीत) १५:२९, १ अक्टुबर २०१६ (NPT)
- समर्थन--Roshanchy (वार्ता) १६:५३, १ अक्टुबर २०१६ (NPT)
विरोध[सम्पादन करी]
वार्ता[सम्पादन करी]
ओना 4000 पेज हमरा बहुत बेसी बुझना जा रहल अछि --Roshanchy (वार्ता) १६:५४, १ अक्टुबर २०१६ (NPT)
- @Roshanchy: जी, ४००० पृष्ठ निर्माण नै, ४००० सम्पादन (पृष्ठ निर्माण, काट छाँट, सुधार इत्यादि मिलाए) से प्रस्तावमे कहल गेल अछि।--बिप्लब आनन्द (वार्ता) २१:१५, १ अक्टुबर २०१६ (NPT)
- उपर्युक्त वार्तालाप एकटा पूर्ण लेखके रूपमे संरक्षित कएल गेल अछि । कृपया एहिमे परिवर्तन नै करब।आगाक वार्तालाप ई पृष्ठक नयाँ विभागसभमे होमएक चाही।


text:
अल्का के गेलाह बाद मिलय-बात करय के कतेक कोशिश करलौं. मुदा ओ हर बेर फोन काटि दैत रहलीह. मैसेज...एसएमएस के कोनो जवाब नहि देलीह. अहमदाबाद जाsक सेहो मिलय के कोशिश करलौं. मुदा ओ हमरा सं अतेक नाराज छलीह जे नहि मिललीह.
किछ दिन बाद पता चलल जे हुनकर शादी भ गेलन्हि. शादीक बाद ओ यूएस चलि गेलीह. फेर हम हुनका सं संपर्क करय के कोनो कोशिश नहि करलौं.
कई दिन तक कोनो काज मे मन नहि लागय... अनेरो एम्हर-ओम्हर भटकि...कई दिन तक छुट्टी पर रहलौं. धीरे-धीरे अपना के संभारय के कोशिश करय लागलौं. हंसी मजाक करय वाला आदमी गंभीर रहय लागल...अहां एकरा एकदम सं बदलाव कहि सकय छी.
काज मे मन लगाबए लागलौं. फेर काज के छोड़ि किछ नहि रहि गेल. बस काज...काज आओर काज. गाम...घर...देश...दुनिया सभ भूलि गेलहुं. मुदा ऐना कतेक दिन चलैत?
बीच-बीच मे मंडी हाउस के आसपास होए वाला कार्यक्रम मे जाए लगलौं. मैथिल सभ सं भेंट मुलाकात होए लागल. फेर अपना रफ्तार सं जिनगी चलय लागल...अल्का जेना कोनो बीतल जमाना के गप भ गेल होए. दिल-दिमाग सं धीरे-धीरे हटैत गेलीह.
एहि बीच कई बेर घर सं मां-बाबूजी शादी-विआह के गप करथिन्ह. मुदा हम टालि दैत रहलौं. बाबू जी जोर दैत रहलाह जे अहां के जतय पसंद होए ओतए गप कएल जाएत.
कॉलेजक लड़की सभ के संग हमर किछ फोटो देखला के बाद पंडित जी से मां-बाबूजी के भड़का देने छलखिन्ह. उल्टा-सीधा कहि देने छलखिन्ह...दू-चारिटा नून-मिरचाई लगा के.
मुदा हम हर बेर टालैट रहलौं. लोक सभ कहथिन्ह मां के ध्यान रखिऔं...आओर गाम-घर के लोक कहैत छलाह कतेक दिन एकसरे रहब.
हम बस एतबे कहिएन्हि जे हम त दिल्ली मे रहय छी. शादी करला के बाद कनिआ हमरा संग रहतीह त मां के कोन फायदा मिलतन्हि. आ अगर मां के संग रहतीह त हमरा की? तखन जेहिना छी तेहिना ठीक अछि अखन किछ दिन.
मुदा एहि सभ तर्क के कोनो असर पड़य वाला अछि की? नहि...एकदम सं नहि. शादी करय के छल हमरा... आओर परेशान पूरा गाम-घर के लोक... मातृक के लोक... रिश्तेदारी के लोक.
सभ अपना-अपना दिस सं कोशिश करथिन्ह. नीक-नीक परिवार...खानदान आओर लड़की देख मां-बाबूजी के पास भेजथिन्ह. किछ त डायरेक्ट हमरो पास अएलाह.
आओर श्वेताक जन्मदिन पार्टी मे जनाए एहि सिलसिला मे एकटा कदम कही सकय छी. श्वेताक फोटो देखि मन मे एक बेर फेर सं प्रेम जागए लागल छल. पार्टी मे मिलला के बाद आओर हुनका मे अल्का के एक झलक मिलला के बाद ई जोर मारय लागल.
एकटा नव दुनिया मे फेर सं विचरण करय लागलौं. नव-नव ख्याल आबय लागल. नव-नव सपना देखय लागलौं. नहि जानए की सभ सोचए लागलौं.
मुदा पार्टी मे अल्का के अएला के बाद हमर जीवन मे जेना हलचल मचि गेल.
अल्का सं ई भेंट छह साल बाद भेल छल. छह साल बाद अचानक मिलय के खुशी मे ओ अपना मे नहि रहलीह. एकदम सं आ हमरा भरि पांज कसि लेलीह. कॉलेज के जमाना मे चलि गेलीह.
अल्का सं मिलला के बाद हमर पुरान प्रेम फेर सं हरिआ गेल...अजीब कशमकश मे फंसि गेलहुं.
श्वेता सेहो उलझन मे फंसि गेलीह. हुनका त किछ समझे मे नहि अएलन्हि. जे दीदी एकटा अनजान आदमी के संग ऐना किएक चिपैट पड़लीह. ओ एकदम सं टेंशन मे आबि गेलीह.


text:
तुलसीपुर उपमहानगरपालिका
तुलसीपुर नगरपालिका राप्ती अञ्चलक प्रमुख वाणिज्य तथा शिक्षा स्वास्थ्यक केन्द्र छी । ई दाङ उपत्यकाक दाङ जिलाम अवस्थित अछि । लमहीसँ फेडर रोड जोडल त्रिभुवननगर राप्तीक पहाडी क्षेत्रक प्रमुख पैठारीकर्ता छी । महेन्द्र संस्कृत विश्वविद्यालय, महेन्द्र बहुमुखी क्याम्पस (त्रि.वि.) लगायतका क्याम्पसहरू रहल अहिठाम आउर सेहो निजि तथा सामुदायीक क्याम्पस तथा विद्यालय रहल अछि तहिंना महेन्द्र अस्पताल, आंखा उपचार केन्द्रका साथै किछ प्राइभेट स्वास्थ्य संस्थासभ सेहो अछि ।
रोल्पाक लिवाङ रूकुम लगायतक जिला सँ त्रिभुवननगर कच्ची सडक जोडल अछि तहिना तुल्सीपुर तक पक्की आर वोहिज़ा अगाडी कच्ची सडक सल्यान होयेत सुर्खेत वीरेन्द्रनगर तक जोडल अछि। त्रिभुवननगर सहरम ६५ हजार जनतासभ बसोबास करैत अछि । त्रिभुवननगरक टेलीफोन कोड नं. ०८२ छी ।
विषय सूचीसभ
आकर्षण[सम्पादन करी]
प्रशिद्ध तिर्थस्थल स्वर्गद्धारी जाए वाला श्रद्धालुसभक यातायात तथा बासस्थानक मुख्यकेन्द्र सेहो त्रिभुवननगर अछि। त्रिभुवनगर भित्रैक गोरक्ष रत्ननाथ मन्दिर, त्रि.न.न.पा.४ चौघेरा, अम्विकेश्वरी भगवती मन्दिर, त्रि.न.न.पा., बाह्रकुने दह, त्रि.न.न.पा.७, गणेश मन्दिर, त्रि.न.न.पा. १० आर सिरडी साइ मन्दिर त्रि.न.न.पा. ११ अछि । तहिना नगरक मुटुम रहल त्रिभुवन पार्क तथा अम्बीकेस्वरी पार्क प्रकृतीक सुन्दरताअन्तर्गत अवस्थित अछि।
त्रिभुवननगर नगरपालिका दाङ जिलामे अछि। त्रिभुवन नगरपालिका दाङ जिलाक सदरमुकाम घोराही बजार भित्र रहल राप्ती अञ्चलका रूकुम, रोल्पा, सल्यान आर प्युठान जिलक् प्रमुख व्यापारिक केन्द्रको रूपमा सेहो मानल जायेत अछि। तहिना नगरपालिकाभित्र बराहक्षेत्र, अम्बिकेश्वरी भगवती आर गोरक्षनाथ, गणेश, सिराडीसाह मन्दिर आर सत्यसाइ केन्द्र जेहन मठमन्दिर अछि । उक्त नगरपालिकाक मुख्य विशेषता एसियाक सबैसँ बड्का उपत्यका दाङ उपत्यका भित्र रहल अछि। नगरपालिकाक पूर्वमा लक्ष्मीपुर, पश्चिममा नारायणपुर/हापुर आर उत्तरमा स्युजा/सैघा गाउँ विकास समिति अछि। नगरपालिकाक कुल जनसंख्या ४३ हजार १ सय २६ छी। कुल जनसंख्यामध्ये महिलाको जनसंख्या २१ हजार ५ सय ५० आर पुरूषक २१ हजार ५ सय ७६ अछि तहिना नगरपालिका भित्र जम्मा घरधुरी संख्या ८ हजार ९ सय ४५ अछि । नगरपालिकाक कुल क्षेत्रफल ७४ दशमलव ४५ वर्ग किमि अछि । नगरपालिकाभित्र ब्राहृमण, क्षेत्री, थारू, नेवार, मगर, विश्वकर्मा, परियार आर मधेसीमूलका जात/जाति बसोबास करैत अछि । नेपाली झ्याउरे थारू संस्कृतिमा आधारित बडका नाच, कौडा नृत्य, टप्पा नाच, लाखे नाच, देउँसी भैलो आर धार्मिक कार्यमा गाइने भजन कीर्तन नगरपालिकाका प्रमुख कला संस्कृति मानल जायेत अछि । अहिठाम हिन्दू धर्म मान् वाला २७ हजार ९ सय ७९, बौद्ध धर्म मान् ३ सय ३५, मुस्लिम धर्म मान्ने ३७ आर क्रिश्चियन धर्म मान्ने २१ अछि।


text:
जखेरा ताल
जखेरा ताल मध्य-पश्चिमाञ्चल विकास क्षेत्रक दाङ जिला अन्तर्गत परैवाला एकटा रमणीय स्थल छी जे प्राकृतिक सुन्दरतासँ भरिपूर्ण अछि। देउखुरी उपत्यकाक मध्य-उत्तरी भागमे अवस्थित ई ताल राप्ती,भेरी,सेती,महाकाली आ लुम्बिनी अञ्चल तक प्रख्यात अछि, जे दाङ जिलाक एक प्रमुख पर्यटकीय स्थल छी। ई तालमे भितर आ बाहर कैर जम्मा चार टा मन्दिर निर्माण कएल गेल अछि। जखेरा ताल मुख्य रूपमे "पिकनिक स्पट" क लेल प्रख्यात अछि आ एहि बाहेक माघी (माघे सङ्क्रान्ति) आ शिवरात्रीमे भब्य मेला समेत लागैत अछि ।
सन्दर्भ सामग्रीसभ[सम्पादन करी]
- ↑ "पर्यटकीय स्थलक पैग सम्भावना जखेरा ताल", नयाँ युगबोध दैनिक, २०१४, अभिगमन तिथि ८ माघ २०७३।


text:
यौ महापराक्रमी पांडव गदाधारी भीम ! सखी -समुदाय पूछैए जे हम इंद्रप्रस्थक राजप्रासाद मे कियै नै रहै छी, कियै बौआइत...Read more
आब आओर कतेक प्रतीक्षा? कोमल कुसुम सन कोपल, भई कठोर वट विशाल! आब और कतेक प्रतीक्षा? पंछी पखेरू जो उड़े...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
डोटी जिला
डोटी जिला नेपालक सुदूरपश्चिमाञ्चलविकास क्षेत्रमे अवस्थित एक जिला छी । ज्ञानेश्वर भटृराईक वृहत ज्ञान कोशक अनुसार एतय प्रवाहित होमएवला खोलाक नाम डोटी खोला रहल आ वोही डोटी खोलाक नजदिकी भागके डोटी क्षेत्र कहल गेला आधारमे जिलाक नाम डोटी रहल गेल अछि ।
इतिहास[सम्पादन करी]
भौगोलिक अवस्था[सम्पादन करी]
नेपाल अधिराज्यक सुदुर पश्चिमाञ्चल विकास क्षेत्र अन्तर्गत सेती अञ्चलमे अवस्थित डोटी जिलाक पूर्वमे अछाम आ सुर्खेत, पश्चिममे डडेलधुरा आ बैतडी, उत्तरमे बझाङ आ दक्षिणमे कैलाली आ कञ्चनपुर जिलासभ रहल अछि । २०२५ वर्ग किमिमे फैलल ई जिला ८०°५४' उत्तर सँ २९°५४' उत्तर अक्षांश आ ८०° ३०' पूर्व सँ २१° १४' पूर्वी देशान्तरधरि फैलल अछि । भौगोलिक दृष्टिसँ अत्यधिक विविधता भेल ई जिला उचाईक दृष्टिसँ ३०० मिटर (घाङल गाविसक पिपलकुण्टा) सँ ४,००० मिटरधरि फैलल भेला बादो एकर अधिकांश भू-भाग मुदा ३०० मिटरसँ २००० मिटरक उचाई क्षेत्रमे पडैत अछि । अर्थात उत्तरमे उच्च हिमाली क्षेत्र सँ दक्षिणमे चुरे पर्वत श्रृङ्खलाधरि फैलल ई जिलाक अधिकांश भू-भाग मुदा मध्य पहाडी क्षेत्रमे पडैत अछि । ई जिलामे खप्तड लेक, सकार लेक, महाभारत लेक तथा गोलेदेउ लेक जका उच्च पहाडी स्थानक साथ दिपायल, वानेडुग्रीसैन तथा नारीदाङ्ग जका अर्ध उष्ण हावापानी भेल नदी किनारमे अवस्थित समथल भू-भाग सेहो रहल अछि ।[२]
सन्दर्भ सामग्रीसभ[सम्पादन करी]
- ↑ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "संङ्क्षिप्त परिचय", डोटी जिल्ला विकास समिति।
बाह्य जडीसभ[सम्पादन करी]


text:
1. ग्रेजुएट पुतोहु चर्चरी
पंडित काकाक आङन मे आइ बी० ए० पास कनियाँ आबि रहल छथिन्ह । ई सुनितहि सौंसे गाम मे कुतुहलक बाढ़ि आबि गेल । स्त्रीगणक देह मे गुदगुदी लागय लगलैन्ह । पंडिताइनक करेज भालरिक पात जकाँ काँपय लगलैन्ह। आइ काल्हि ए० बी० पढयबाली कनियाँक शानमे जुमब कठिन। बी० ए० बालीकें के डेबि सकैत अछि। बड़की पुतोहुकेँ पुछलन्हि-ए तुनुकरानी! अङरेजी बाली कनियाँ कैं एहि घरमे नीक लगतैन्ह? हुनका कुर्सीपर बैसि कय अखबार पढबाक हिस्सक हैतैन्ह। एहि ठाम हमर सभक संग चिनवार नीपल पार लगतैन्ह?
मुजौनाबाली तुलसीचौरा पर दीप लेसैत बजलीह-एतबा डर छलैन्ह त अङरेजीबालीक सौखे किएक भेलैन्ह? कोनो हमरे सन हरही सुरही अबितैन्ह त भरि दिन खटैत रहितैन्ह।
सासु गंभीर होइत कहलथिन्ह- ऎ कनियाँ! भावी पर ककरो सक्क चलै छैक? नहि त ओहन-ओहन धनिक जमींदारक बेटीकेँ छोड़ि श्रीकान्त ओहि मास्टरनीक बेटीपर कियेक ढुलि गेलाह? बिनु दामे ओकरा हाथ बिका गेलाह। नहि जानि छौंड़ीक देहमे कोन गुण भरल छैक।
सुमित्रा मिडिलमे पढैत छलि। माइक बात सुनि बाजलि- तोँ सभ ओकरा देहक गुण की बुझबहीक?
मुजौनाबाली कहलथिन्ह-स्कुलिया लड़कीक देह कि दोसर भऽ जाइ छैक? ओकर चाम बदलि जाइ छैक?
सुमित्रा बजलीह-बदलि त जैबे करइ छैक। पंडिताइन कहलथिन्ह- बेसी लुब-लुब नहि कर। तोँहू पढय लगलैह अछि। ला त अपन देह। चुट्टी काटि कऽ देखैत छिऔक।
एतबहिमे मोटरक आवाज सुनाइ पड़ल। तीनू जनी दुरुखा दिस दौड़लीह। देखैत-देखैत सौंसे टोलक आइमाइ पछुआड़ बाटे आबि कऽ जमा भऽ गेलीह। नव-हथबाली अपना आङनमे चाउर छटैत छलीह। ओ मूसर फेंकि कऽ दौड़लीह। नागदहबाली राहड़ि उलबैत छलीह। ओ खापरि पटकि कऽ दौड़लीह। इनारपर तनौताबाली कैं रामवती दाइसॅं एकटा सजमनिक खातिर झगड़ा होइत छलैन्ह। पों-पों सुनैत देरी दूहू गोटे झगड़ा छोड़ि दौड़लीह। सहजो पीसी कैं चलि नहि होइत छलैन्ह। हुनका शुभकला दाइ हाथ धरा कऽ लऽ ऎलथिन्ह। एवं प्रकारें पंडिताइनक आङन मे मेला लागि गेलैन्ह।
तावत मोटर दरबाजापर पहुँचि गेलैन्ह ।
पंडिताइन आइमाइ कैं सम्बोधित कहलथिन्ह - आब शुभ-शुभ कऽ चलै चलथु । पुतोहु कैं उतारथु ।
आइमाइक छाती उधकय लगलैन्ह । मोटर मे ओहार लागल हेतैक । एक कोन मे कनियाँ घोघ तनने दबकलि सुटकलि बैसल हेतीह । सासु मुँह उघारि कऽ लोक कैं देखौथिन्ह । कनियाँ लजा कऽ आँखि मुनि लेतीह । सुनै छिऎक बड़ सुन्दरि छैक । देखा चाही केहन मुँह छैक ।
एक झूण्ड स्त्रीगण मरौत काढ़ने कनियाँ कैं उतारक हेतु दरबाजा दिस बिदा भेलीह । परन्तु बिचहि मे तेहन अभूतपूर्व घटना घटित भेल जे सभ आइमाइ मुँह बौने ठाढ़ि रहि गेलीह ।
नवकनियाँ चमकैत चश्मा लगौने उघारे माथ मोटर सॅं उतरलीह और स्वामिक संग चट्टी पर खट-खट करैत सोझे आङन मे पहुँचि गेलीह । आइ-माइक आँखि चोन्हिया गेलैन्ह । कनियाँ परसनलिटी बाली छलीह । सभ सॅं एक बीत ऊँच । देहो सशा खूब भरल पूरल । सोहल तरकुन जकाँ रस डबडब करैत । पानिए दोसर । जेना पितरिया बासनक बीच मे एकटा स्टेनलेस कतहु सॅं आबि गेल हो ।
कनियाँ अपन रिमलेस चश्मा सॅं एक बेर बिहंगम दृष्टि दैत स्वामी सॅं बजलीह - हम त एहिठाम किनको चिन्हैत नहि छिऎन्हि । परिचय करा दितहुँ त नीक होइत ।
सभ आइमाइ आवाक रहि गेलीह । नवहथबाली नागदहबाली कै चुट्टी काटय लगलथिन्ह ; नागदहबाली तनौताबाली कैं ।
श्रीकान्त अपना माय दिस संकेत कय कहलथिन्ह - ई अहाँक सासु हैतीह ।
कनियाँ अपना पर्स कैं बगल मे दाबि दुनू हाथ सॅं अंचल जोड़ि सासुक चरण स्पर्श कैलन्हि । पंडिताइन लाजे कठुआ गेलीह । निक जकाँ नाक कैं झापि लेलैन्ह ।
ततः पर कनियाँ स्त्रीगणक यथायोग्य अभिबादन करैत कहलथिन्ह - अहाँ लोकनि ठाढ़ किएक छी ? बैसइ जाउ ।
ई कहि कनियाँ आङन मे ओछाओल सतरंजी पर बैसि गेलीह । पुनः ननदि दिस ताकि बजलीह - पहिने एक गिलास ठंढा शरबत पियाउ ।
आइ-माइ दाँत तर जीभ काटय लगलीह । फेर क्रमशः सभ गोटे शतरंजी पर आबि बैसैत गेलीह ।
सुमित्रा भौजी कैं सरबत दय स्त्रीगण कै कहलथिन्ह - अहाँ लोकनि गुम्म किऎक छी ? शुभ समय मे गीत्नाद होमक चाही ।
नागदहबाली उठौलन्हि -
हेजगदम्ब हरु सभ संकट त्रिभुवन तारिणि ए -
गीत त बेस टहंकार मे उठौलन्हि किन्तु सम्हार मे नहि रहलैन्ह । अंतरा पर अबैत-अबैत भसिया गेलैन्ह ।
कनियाँ सरबत पीबि कऽ बजलीह - 'एहि गीत कैं एना लय मे बान्हि कऽ कहिऔक ।' ओ आंगुर सॅं ताल दैत गाबय लगलीह -
हे जऽग । दऽम्ब । हरु सऽभ । संकट । त्रिभुवऽन । तारिणि ए----
पुनः स्वामी दिस ताकि बजलीह - हमर बेहाला त आनि दियऽ । हम तेताला मे ई पद गाबि कऽ सुना दैत छिऎन्ह ।
एम्हर कनियाँक तेताला समाप्तो नहि भेल छलैन्ह कि बाहर सॅं ससुरक चौताला सुरु भऽ गेलैन्ह । पं० जी एकाएक बिहारि उठबैत आङन मे आबि पहुँचलाह और पंडिताइन पर गरजैत बजलाह - एहिठाम नाच भऽ रहल अछि ? कि मोजरा भऽ रहल अछि ? हमरा घर मे ई सभ निर्लज्जता नहि चलत से कहि दैत छी । अहाँ लोकनि कैं नाच करक हो त कटकी बजार मे जा कऽ नाच करू गऽ ! और ई आइमाइ लोकनि जे जमा भेल छथि से सभ अपन-अपन घर जाइ जाथु ।
ई कहैत पं० जी जोरसॅं खड़ाम खटखटबैत बाहर भऽ गेलाह।
सभ केओ सन्न रहि गेल। तखन सहजो पीसी निस्तब्धता भंग करैत बजलीह- की ऎ आइमाइ सभ! आबो घर चलब कि घरबैआक मारि खा कऽ उठब ? आबो किछु सत्कारमे भाङठ अछि? बर्नी, अहाँ लोकनि तेल-सिन्दुर लेल बैसल रहू। हम चलैत छी।
ई कहि सहजो पीसी तरङि कऽ बिदा भऽ गेलीह। हुनका उठितहि सम्पूर्ण मण्डली पाछाँ लागि गेलैन्ह। आब बाट मे गरमागरम समालोचननाक फुलझरी उड़य लागल। सहजो पीसी पेनी छनलन्हि- हः हः हः। जे संसार मे नहि भेल छल से आइ पंडितक आङनमे देखि लेल। हम सत्तरि वर्षक भेलहुँ परन्तु आइ धरि एहन कनियाँ-बर नहि देखने छलहुं।
तनौतावाली टीप देलथिन्ह- तः। ई सभ अकड़हड़ कऽ देलक।
नागदहवाली व्याख्या करैत बजलीह- वास्तवमे ई मौगी जग जितने अछि। लाज संकोच एको रत्ती छूति नहि छैक। जेना आँखिक पानि ढरि गेल होइक। पकठोस केहन ? ससुरोक अयलापर माथ झपलकैक?
रामबती दाइ टिप्पणी कैलथिन्ह-अहू चमत्कारे करैत छी। जे अंग स्त्रीक लज्जा थिकैक से त झपनहि नहि छल, और अहाँ कैं केवल माथे टा सुझैत अछि!
शुभकला दाइ परिष्कार करैत बजलीह-ऎ! आइ काल्हि यैह फैशन चललैक अछि। ओ हमरा सभ जकाँ देहाती नहि छैक जे दोबर कऽ कऽ आँचर राखत।
रामवती दाइ खंडन कैलथिन्ह- मारू बाढनि एहन फैशन कैं। हमरा लोकनि कैं एहि धूआमे एना कऽ हैत।
पिलखबारवाली बजलीह-त! हमरा लोकनि सासुर ऎलहुँ त छौ मास धरि केओ उकासियो नहि सुनलक। बीस वर्ष सासुर बसना भेल तथापि औखन धरि पलटीक बापसॅं अनका सोझाँ बजैत संकोच होइत अछि। और ई त अबितहि साँयसॅं टुभ-टुभ बाजय लागि गेल। जेना श्रीकान्त ओकर सङभैया होथिन्ह।
शुभकला दाइ टिपलथिन्ह-संगभैया तऽ छथिन्हे। दुहु गोटे कलकत्तामे सङहि संग बी० ए० पास कैने छथि, एक्के कालेजसॅं।
नागदहवाली बजलीह- तैं ने श्रीकान्त कैं किछु गोदानैत नहि छैन्हि। एक-पिठिया जकाँ लगैत छैन्ह।
तनौतावाली संशोधन करैत कहलथिन्ह- एकपिठिया नहि, पितियाइन कहू। श्रीकान्त त ओकरा आगाँ छुच्छुम लगैत छथिन्ह। यदि ओ कसि कऽ झापड़ लगबैन्ह त श्रीकान्त कैं उठि कऽ पानि पीबाक होश नहि रहतैन्ह।
सहजो पीसी समर्थन करैत कहलथिन्ह- दुरजो। एहन ताड़गाछ कतहु माउगि भेलय, और पीठ केहन चाकर! लगै छल जेना सुखदेव पहलवान हो।
शुभकला दाइ पक्षान्तर ग्रहण करैत बजलीह-अहाँ जे कहिऔक। परन्तु हमरा त होइ छल जे देखिते रहिऎक। ओहन सुन्दर गठल देह सिनेमे टा मे देखने छिऎक!
नबहथवाली कैं छन्न दऽ लगलैन्ह। चमकि कऽ कहलथिन्ह -ई अहाँ की बजैत छी? एहि गाम मे एकसॅं एक सुन्नरि अछि। पिलखीवाली कि ओकरासॅं कम्म गोरि छथि? हॅं, तखन ई कहु जे ओ मेम जकाँ फैशन बनौने रहै अछि।
शुभकला दाइ प्रतिवाद करैत बजलीह - केवल गोरे भेने नहि होइ छैक । ओकरा मुँह पर जे पानि छैक से पिलखीवाली कैं एहि जेन्म मे हेतैन्ह ? पीयर मुँह, सुखाएल समतोला सन लटकल गाल । और ओकरा देखियौक , अंगूर जकाँ लटकल छलकैत अछि ।
नागदह वाली कैं लेसि देलकैन्ह । व्यंग्य करैत कहलथिन्ह - और अहाँ की सुखा कऽ मोनक्का भऽ गेलहुँ अछि ?
शुभला दाइ प्रत्युत्तर दैत बजलीह - से आब अहाँ कचकचा कऽ जे कहू परन्तु हम बात कहब सत्ते ! अहाँ लोकनि देह कैं घुलाबय जनैत छी । अपना कैं ततेक दबा कऽ, लिबा कऽ, निहुड़ा कऽ रखैत छी जे सिट्ठी बनि जाइ छी । पिलखी वाली कैं लियऽ । बीस सॅं कम्मे मे घुलि कऽ निमकी बनि गेल छथि । और ओहि कनियाँ कै देखिऔ । बाइस-चौबीस सॅं कम नहि हैत । परन्तु डंभक लताम बनल अछि ।
आब रामवती दाइ कै नहि रहि भेलैन्ह । बजलीह हे गय ! बहुत सुनलिऔक । हमरा लोकनिक बेटी पुतोहु ओना उतान भऽ कऽ छमकत से छमकय देबैक ? हमर कनियाँ जौं ओना साँय लग बैसि फदियाय लागय त छाउर लगा कऽ सट्ट दऽ जीभ खीचि लेबैक ।
भोजपड़ौल बाली नहुँ-नहुँ बजलीह - ऎ दाइ । बूझू तऽ हमरो मन मे यैह बात आयल छल । किन्तु डरें नहि बजलहुँ । जौं ई कुलकन्या रहैत त माय सिखौने नहि रहितैक ?
शुभकला दाइ सफाइ दैत कहलथिन्ह-एकर माय स्कूलमे काज करैत छैक। ओहो बराबरि बोर्डिंगमे रहैत आइलि। तैं समाजिक व्यवहार नहि बुझल छैक।
सहजो पीसी उत्तेजित होइत बजलीह- तखन एकर माइयो खेलाइलि हेतैक। केहन अगिया खढ़ खा कऽ एहन बेटी जनमौलक से नहि कहि।
नवहथवाली बजलीह-पंडित कैं कि ई कथा कहिओ फुटलो आँखिऎ सौहैलन्ह? बराबरि विरोधे करैत रहलथिन्ह । ने विवाहमे गेलथिन्ह, ने द्विरागमन मे। ई त बुझू जे श्रीकान्तक जिद्द....
पिलखवाड़वाली पुछलथिन्ह-बेटा कैं रोकलन्हि किऎक ने?
नबहथवाली कहलथिन्ह-आइ काल्हि ककर बेटा दाब मे रहैत छैक? और जेठ भाइक मुइने श्रीकांत दुलरुआ भऽ गेलाह। जौं पं० जी कैं पहिने बूझि पड़ितैन्ह जे अन्तमे एना बिसाएत त श्रीकांत कैं कथमपि कलकत्ता राखि नहि पढ़बितथिन्ह।
सहजो पीसी अध्याय समाप्त करैत बजलीह-जे बड़े गर्जैत अछि तकरा एहिना होइत छैक। ई पंडित अनका बड्ड दुसैत छलथिन्ह! आब लेथु। तेहन कप्पार पर पड़लैन्ह अछि जे सभ पोथी पतड़ा घुसरि जैतैन्ह। है लोकनि, हमर बात गिरह पारि लैत जाह। यदि ई मौगी एक दिन पंडितबेक माथपर नहि नचैन्ह त हमरा नामे एकटा कुकुर पोसि लिह'।
रातिमे भोजन काल पं० जी स्त्री कैं कहलथिन्ह- देखू। अपना पुतोहु कैं सम्हारू। नहि त हमरा गाम छोड़य पड़त।
पंडिताइन पंखा हौंकैत पुछलथिन्ह से कियेक?
पं० जी-ओ जे भोरे उठि क' सड़क पर टहलय जाइत छथि से देखि सौंसे गाम हॅंसैत अछि।
पंडिताइन- ओ कहै छथि जे भोरमे टहलबाक हिस्सक छन्हि। एहिसॅं स्वास्थय बनैत छैक।
पं० जी- हमर नाक कटा रहल अछि और ओ अपन स्वास्थय बनबैत छथि! आब हुनका द्वारे हमरा वाह्यभूमिओक बाट बंद भऽ जाइ अछि।
पण्डिताइअन डराइत-डराइत कहलथिन्ह-की करबैक? कनेक आँखि मूनि लेब।
पं० जी उत्तेजित भय बजलाह-की बजलहुँ? हम आँखि मुनि लियऽ? और ओ चश्मा पहिरि कऽ सौंसे गाम बुलल घुरथु!
पण्डिताइन दही परसैत कहलथिन्ह-ओ कहै छथि जे साँझ प्रात नहि बहरैने जी औनाय लगैत अछि।
पं० जी बजलाह-एहीठाम मुजानावाली कैं देखिऔन्ह। चौदह वर्ष बसना भेलैन्ह। आइ धरि कहियो चौखटसॅं बाहर पैर रखलन्हि?
पण्डिताइन कहलथिन्ह-मुजौनावाली त हमरो लोकनिसॅं भरि मुँह नहि बजैत छथि। और नवकी कनियाँ काल्हि स्कूलक मास्टरोसॅं गप्प कैलन्हि अछि।
पं० जी थारी पटकैत बजलाह - आव हम कतहु पड़ा जाएव । भला मास्टर सँ हुनका कोन काज छलैन्ह?
पण्डिताइन - मास्टरे कैं हुनकासँ किछु बुझबाक छलैन्ह । जखन श्रीकांत बुतें नहि भेलैन्ह त कनियाँ बुझा देलथिन्ह ।
पं० जी बजलाह - श्रीकांत हुनका सिक्कापर चढा रहल छथिन्ह । जखन टीक धरतैन्ह त बूझि पड़तैन्ह । ऎ ! ओम्हर की भ' रहल अछि?
पण्डिताइन-अहींक पुतोहु इसराज बजा रहल छथि ।
पं० जी -आइ इसराज बजा रहल छथि । काल्हि पेशवाज पहिरि क' नचतीह । ताहिसँ बरु कहियौन्ह जे एके बेर ....
पंडिताइन-ओ सुमित्रा कैं सिखा रहल छथिन्ह ।
पं० जी-ओकरो दूरि क' रहल छथिन्ह ।
पंडिताइन कलथिन्ह-ऎ, की करबैक ? जे होइ छैक से होमय दियौक । अहाँ खाउ । थोड़े और दही लिय' ।
पंडिताइन एक बाटी छल्हिगर दही आगाँमे दैत पुछलथिन्ह-एकटा बात कहू ? तामस त ने हैत ?
पं० जी - की ?
पंडिताइन मेहिंया-मेहिंया क' कहय लगलथिन्ह-पुतोहु कैं एहिठाम खाली बैसल नहि मन लगैत छैन्ह । ओ आगाँ पढ़य चाहैत छथि । पटना दरखास्त पठा देने छथिन्ह । कहै छथि जे जुलाइ सॅं नाम लिखाएब । ओतय होस्टल मे रहतीह । कहै छलीह जे बाबूजी कैं कहथुन्ह जे एक सै टाका मास देल करताह ।
पं० जीक आगाँ अन्हार भऽ गेलैन्ह । बजलाह घर मे रस्सी हैत ?
पंडिताइन - से किऎक ?
पं० जी - आब हम फाँसी लगा कऽ मरि जायब । पुनः बजलाह - फाँसी त गरमे ओही दिन लागि गेल जहिया हमर कुलबोरन ओहन ठाम भसिया गेलाह । एहुमे छौ हजार दैत रहैन्ह । अकौर मे सात हजार दैत रहैन्ह । लगमा मे आठ हजार दैत रहैन्ह । से सभटा छोड़ि एहि हड़ाशंखनीक फेर मे पड़ि गेलाह । बॊ० ए० धो कऽ कि लोक चाटत ? एकटा मकुनी कैं उठा लैलाह । आब सै टका मास हिनका चारा देल करियौन्ह । श्रीकांत दोसर ठाम विवाह करितथि त हमर बोझ हल्लुक होइत । पुतोहु अबैत से अहाँक बोझ हल्लुक करैत । और ई एकटा ढोल गरदनि मे लटकौने एलाह अछि ! श्रीकांत त पढ़ि कऽ कमैताह । हुनकर बहु एम० ए० पास कऽ कऽ की करथीन्ह ?
पण्डिताइन कहलथिन्ह - से नहि बुझू । ओहो कमैतीह । तैं पढ़बा लेल एतेक व्यग्र छथि । कहै छलीह जे जौं बाबूजी खर्च नहि देताह त हम गहना बेचि कऽ पढ़ब ।
पं० जी सानल दही चीनी छोड़ि कऽ बजलाह - ओ बिना हमर पाग खसौने नहि रहतीह । हुनका जे मन मे अबैन्ह से करथु । हम हरद्वारक बाट धरैत छी । आब विना वानप्रस्थे दोसर उपाय नहि । यदि एहि ठाम रहब त फाँसी लगाबय पड़त ।
ई कहैत पं० जी तमकि कऽ अचाबक हेतु बिदा भेलाह । परन्तु आङन सॅं बाहर होइतहि किदन मे लटपटा कऽ खसि पड़लाह । ओतहि सॅं चिचिऎलाह - 'ए ! हमरा फाँसी लागि गेल ।' पण्डिताइन लालटेन लऽ कऽ दौड़लीह । पं० जी अपना स्थूल शरीर कैं जाल सॅं छोड़बैत बजलाह - ई रस्सा के टङने अछि ?
पंडिताइन भयभीत होइत कहलथिन्ह-कनियाँ एकटा खेल खेलाह छथि। कीदन कहै छैक बडमिन्टन। तकरे जाल लगौने छथि।
पं० जी क्रोधान्ध होइत बजलाह-श्रीकान्त सेहो खेलाइत छथि? पण्डिताइन चुप्प रहलीह।
पं० जी चिचिया कऽ बजलाह-और गामक छौड़ा सभ सेहो खेलाय आओत? चारि टा लुच्चा लफंगा एहि आङनमे जमा हैत और हमर पुतोहु सभक बीचमे कुदतीह?ई सभ हम नहि होमय देब। लाउ एखने सलाइ खरड़ि कऽ एहि जालमे लगा दिऔक।
पंडिताइन कहलथिन्ह-ऎ! युगे बदलि गेलैक त अहाँ किऎक खौंझाइ छी? चलू दलान पर, हम हरदि-चून लगा दैत छी।
आधा रातिक समय। पं० जी दलान पर सूतल रहथि। परन्तु निन्द नहि पड़ैन्ह। कच्छमच्छ करैत भगवान कैं गोहराबय लगलाह- हे मधुसूदन, कोना कऽ ई जपाल माथ परसॅं उतरत? हे चक्रधारी, कोहुना एहि जाल कैं काटू।
तावत पंडिताइन दौड़ल ऎलथिन्ह। पं० जीक देह झमारि कऽ उठाबय लगलथिन्ह-ऎ उठू, उठू अनर्थ भऽ गेल।
पं० जी- से की?
पंडिताइन-कनियाँ कैं साँप काटि लेलकैन्ह।
पं०जी- से कोना ?
पंडिताइन- घरमे सूतल छलीह। ऊपर चारसॅं साँप खसि पड़लैन्ह। ठोरेमे हबकि नेने छैन्ह।
पं० जी-कोना बुझलिऎक।
पंडिताइन-श्रीकांत अपना आँखिसॅं देखलथिन्ह। जुआएल गहुमन छलैक।
पं० जी हड़बड़ा कऽ उठलाह। घरमे जाऽ कऽ देखैत छथि त कनियाँ अचेत पड़ल छथि; मुँह सॅं गाउजि चलि रहल छैन्ह।
भरि राति झाड़ फूक भेल। अनेको डाक्टर वैद्य ऎलाह । दबाइ पड़लैन्ह । परन्तु कनियाँक आँख नहि फुजलैन्ह । ओ तेहन रुसान रुसलीह जाहिमे बौंसब असम्भव । सासु ननदि देयादनी इत्यादि छाती पीटय लगलथिन्ह । अड़ोसिन-पड़ोसिन घेओना पसारलन्हि । स्वामी जे माथपर हाथ द' क' गुम्म भेलथिन्ह से गुम्मे रहि गेलथिन्ह । पंडित जी लोक सभ कैं सम्बोधित कय कहलथिन्ह-आब तकइ की जाइ छह ? अर्थी उठाबह ।
श्रीकांत कनियाँक बाजा, पुस्तक, कविताक कापी और खेलक सामग्री सभटा वस्तु चितापर सजा देलथिन्ह । देखैत-देखैत आगिक लपट उठल और कनियाँ अपन साज-सामानक संग पं० जीक घर सर्वदाक हेतु खाली क' देलथिन्ह ।
अन्त्येष्टि कियाक अनंतर पं० जी घर ऎलाह त देखै छथि जे पंडिताइन सिसकि रहलि छथि :
पं० जी हुनका बजा क' नहूँ-नहूँ कहलथिन्ह - अहाँ कनै छी किऎक ? श्रीकांत कैं दस हजार ल' क' दोसर विवाह करा देबैन्ह । तेहन कनियाँ आनि देब जे अहाँक तरबा रगड़ैत रहत । ई त बुझू जे गरक घेघ टरि गेल भगवान जे करै छथि से नीकेक हेतु ।
पण्डिताइन कनैत-कनैत कहलथिन्ह-ओ फुलकुम्मारि एहि घरक योग्य नहि छलि । मड़ूआक खेतमे कतहु केसर लगलैक अछि ? भगवानो कैं अनकच्छल लगलैन्ह । तैं उठा लेलथिन।


text:
मोरारजी देसाई
मोरारजी देसाई (२९ फ्रवरी १८९६ – १० अप्रैल १९९५) (गुजराती: મોરારજી રણછોડજી દેસાઈ) भारतक स्वाधीनता सेनानी आ चारिम प्रधानमन्त्री (सन् १९७७ सँ १९७९) छल ।[१] ओ प्रथम प्रधानमन्त्री छल जे भारतीय राष्ट्रिय काङ्ग्रेसक नै भए अन्य दल सँ छल । ओ एकमात्र व्यक्ति छी जे भारतक सर्वोच्च सम्मान भारत रत्न आ पाकिस्तानक सर्वोच्च सम्मान निशान-ए-पाकिस्तान सँ सम्मानित कएल गेल अछि ।
ओ ८१ वर्षक आयुमे प्रधानमन्त्री बनल छल । एकर पूर्व कतेकौ बेर ओ प्रधानमन्त्री बनिक कोशिश केलक मुदा असफल रहल । मोरारजी देसाई मार्च १९७७ मे देशक प्रधानमन्त्री बनल मुदा प्रधानमन्त्रीक रूपमे हिनकर कार्यकाल पूर्ण नै भ सकल। चौधरी चरण सिंह सँ मतभेदक कारण हुनका प्रधानमन्त्री पद छोड पडल ।[२]
विषय सूचीसभ
जीवनी[सम्पादन करी]
सन्दर्भ सामग्रीसभ[सम्पादन करी]
- ↑ Obituary: Morarji Desai by Kuldip Singh
- ↑ "Nation: Jimmy's Journey: Mostly Pluses", अभिगमन तिथि १९ मार्च २०१४।
बाह्य जडीसभ[सम्पादन करी]
- विकिमिडिया कमन्समे Morarji Desaiसँ सम्बन्धित श्रेणी अछि ।
- भारतक प्रधानमन्त्रीसभक आधिकारिक वेबसाइट (अङ्ग्रेजीमे)
- भारतक चारिम प्रधानमन्त्री मोरारजी देसाई (सङ्कल्प टाइम्स)


text:
अमृता शेरगिल
अमृता शेरगिल (३० जनवरी १९१३ - ५ दिसम्बर १९४१) भारतक प्रसिद्ध चित्रकारसभमे सँ एक छल। हुनकर जन्म बुडापेस्ट (हङ्गेरी) मे भेल छल। कला, सङ्गीत आ अभिनय बचपन सँ हिनकर सङ्गी बनि गेल। २०म् शताब्दीक ई प्रतिभावान कलाकारकें भारतीय पुरातात्विक सर्वेक्षणद्वारा सन् १९७६ आ सन् १९७९ मे भारतक ९ टा सर्वश्रेष्ठ कलाकारसभमे शामिल केनए अछि। सिख पिता उमराव सिंह शेरगिल (संस्कृत-फारसीक विद्वान आ नौकरशाह) आ हङ्गेरी मूलक यहूदी ओपेरा गायिका माता मेरी एन्टोनी गोट्समनक ई सन्तान ८ वर्ष कऽ आयुमे पियानो-भायोलिन बजबैक सङ्ग-सङ्गे क्यानभास पर सेहो हाथ आजमाबऽ लागल छल।
सन् १९२१ मे अमृताक परिवार समर हिल शिमलामे आबि बसि गेल। बादमे अमृताक माता हिनका सङ्ग लऽ इटली चलि गेल आ फ्लोरेन्सक सेन्टा अनुन्जियाटा[१] आर्ट स्कूलमे हिनकर दाखिला कराए देलक। पहिने ओ ग्रयान्ड चाउमिअरमे पियर्रे ब्लेन्टक आ इकोल डेस बिउक्स-आर्टसमे ल्यूसियन सायमनक मार्गदर्शनमे अभ्यास केलक। सन् १९३४ कऽ अन्तमे ओ भारत वापस आएल। बाइस साल सँ कम उमरमे ओ तकनीकी तौर पर चित्रकार बनि चुकल छल आ असामान्य प्रतिभाशाली कलाकारक लेल आवश्यक सम्पूर्ण गुण हुनकामे आबि चुकल छल।[२] पूर्ण रुप सँ भारतीय नई भेलाक बादो ओ भारतीय संस्कृतिकें जानवाक लेल बहुत उत्सुक रहैत छल। हिनकर प्रारम्भिक कलाकृतिसभमे पेरिसक किछ कलाकारसभक पाश्चात्य प्रभाव साफ झलकैत छल। जल्दीए ओ भारत आएल आ अपन मृत्यु धरि भारतीय कला परम्पराक पुन: खोजमे जुटल रहल। हुनका मुगल आ पहाडी कला सहित अजन्ताक विश्वविख्यात कला बहुत बेसी प्रेरित-प्रभावित केनए छल। ओना तँ हुनकर शिक्षा फ्रान्सक पेरिसमे भेल पर अन्ततः हुनकर तूलिका भारतीय रङ्गमे रङ्गल गेल छल। हुनकामे विद्यमान भारतीयताक जीवन्त रङ्ग हुनकाद्वारा बनाएल गेल चित्रसभमे देखल जा सकैत अछि।[३]
अमृता अपन हङ्गेरियन चचेरा भाए सँ सन् १९३८ मे विवाह केलक, फेर ओ अपन पुश्तैनी घर गोरखपुरमे आबि बसि गेल। सन् १९४१ मे अमृता अपन पतिक सङ्ग लाहोर चलि गेल, ओतय हुनकर पहिल पैग एकल प्रदर्शनी होवाक निश्चय कएल गेल छल, मुदा एकाएक ओ गम्भीर रूप सँ बीमार भऽ गेल आ मात्र २८ वर्षक आयुमे शून्यमे विलीन भऽ गेल।
विरासत[सम्पादन करी]
चित्र दीर्घा[सम्पादन करी]
सन्दर्भ सामग्रीसभ[सम्पादन करी]
- ↑ "मेरी प्रिय महिला चित्रकार अमृता शेरगिल" (एचटीएम), जो न कह सके, अभिगमन तिथि २६ मार्च २००९।
- ↑ "कला और कलाकार अमृता शेरगिल" (एचटीएम), अभिव्यक्ति, अभिगमन तिथि २६ मार्च २००९।
- ↑ "कला की जीवंत रंग अमृता शेरगिल" (एएसपी), अमर उजाला, अभिगमन तिथि २६ मार्च २००९।


text:
जन्तु विज्ञान
जन्तु विज्ञान या जन्तु शास्त्र (Zoology / Animal Biology) जीव विज्ञानक ओ शाखा छी जाहिमे जन्तु जगत केर सम्बन्धमे वैज्ञानिक अध्ययन कएल जाइत अछि । जीव विज्ञान केर एहि शाखाक अन्तर्गत कोनहु जिबैत (Extant) वा विलुप्त (Extinct) जन्तुक शरीर रचना, शरीर क्रिया, भ्रुणविज्ञान, क्रमिक उद्विकाश, अभिज्ञान (पहिचान), जैव वर्गीकरण आ पारिस्थितिक तन्त्रमे ओहि जन्तुक योगदान आदिक अध्ययन कएल जाइत अछि ।
प्राणीक परिभाषा[सम्पादन करी]
प्राणीक परिभाषा बहुतेक प्रकार सँ कएल गेल अछि । किछ लोग प्राणी एहन जीव के कहैत अछि जे कार्बोहाइड्रेट, प्रोटिन आ वसाक सृजन तँ नै करैत अछि, मुदा जीवनयापनक लेल एहि पर निर्भर करैत अछि । ई पदार्थसभ के प्राणी बाह्य स्रोत सँ प्राप्त करैत अछि । एकर सृजन करैवाला पादप जातिक जीव होइत अछि, जे अकार्बनिक स्रोत सँ प्राप्त पदार्थसभ सँ एकर सृजन करैत अछि ।


text:
दुर्वासा
हिन्दू धर्ममे, दुर्वासा एक ऋषि छी, जे अत्रि आ अनसुइयाक सन्तान छल। दुर्वासा शिवक अवतार मानल जाइत अछि। दुर्वासा अपन क्रोधक कारण मशहूर छल। ओ अपन शापसँ अनेकौं लोगसभक जिन्दगी तबाह करि देलक एही लेल ओ जतय कतौ जाइत छल लोग, देवताक जेहन हुनका आदर करैत छल। महाकवि कालिदासक महान रचना अभिज्ञान शाकुन्तलममे ओ शकुन्तलाक शाप देने छल कि ओकर प्रेमी ओकरा भूल जाएत् जे सही साबित भेल।
विषय सूचीसभ
अंबरीशसँ भेट[सम्पादन करी]
श्रीमद भागवतमे अंबरीशक साथ दुर्वासाक झगडाक कहानी बहुत ही प्रसिद्ध अछि। अंबरीश भगवान विष्णुक महान भक्त छल आ सही बोलैत छल। अंबरीश अपन राज्यक सुख, शान्ति आ समृद्धिक लेल पूर्ण श्रद्धासँ एक यज्ञ करौलक्, एकबेर, अंबरीश एकादशीक व्रत केलक। जाहिमे एकादशीक व्रतक शुरूआत होएत आ द्वादशीक व्रत तोडल जाइत अछि। व्रत तोडै के बाद साधुजनसभक भोजन करावे पडैत अछि। द्वादशीक जखन व्रत तोडनाए करीब आएल तँ अंबरीशक घर दुर्वासा आएल, अंबरीश दुर्वासाक सादर स्वागत केलक। अंबरीश हुनका भोजन करै के लेल आग्रह केलक। दुर्वासा अंबरीशक आग्रह स्वीकार करि आ कहलक् कि जखन धरि ओ नदी सँ स्नान करि के नै आवै तखन धरि ओ व्रत नै तोडे, काफी समय बीत गेल, मुद्दा दुर्वासा नै आएल, अंबरीशक ब्रत तोडनाए छल। गुरु वरिष्ठक आग्रह पर अंबरीश तुलसीक दलसँ उपवास तोडलक् आ ऋषिक प्रतीक्षा करै लगल, दुर्वासाके लगल की अंबरीश हुनका आए बिना व्रत तोडि के हुनकर अपमान केलक। गुस्साएल दुर्वासा अपन जटासँ एक राक्षस पैदा केलक आ ओकरा अंबरीशके मारै के लेल कहलक्, ओही समय भगवान नारायणक सुदर्शन चक्र राक्षसक वध करि देलक आ अंबरीशक रक्षा केलक एकर बाद सुदर्शन चक्र दुर्वासाक पीछा करै लगल, भयसँ कातर दुर्वासा पहिने ब्रह्मा आ फेर शिवक पास अपन रक्षाक लेल गेल। दुनु दुर्वासाके बचावे मे अपन असमर्थता जतौलक् आ कहलक् कि ओ अंबरीशसँ क्षमा मांगे, दुर्वासा एहन ही केलक। अंबरीश भगवान विष्णुक याद केलक आ हुनकासँ दुर्वासाक रक्षाक लेल प्रार्थना केलक हालांकि शिव पुराण मे कहानी हल्का भिन्न अछि। शिव पुराणक अनुसार, अंबरीश दुर्वासाक भोजन करावेसँ पहिने व्रत तोडि दुर्वासाक अपमान केलक। एही लेल दुर्वासा अंबरीशके मारै के निर्णय करि लेलक। अंबरीशक बचावे के लेल सुदर्शन चक्र उत्पन्न भेल। मुद्दा दुर्वासाक रूपमे साक्षात शिवके जाके ओ रुक गेल। ओही समय आकाशवाणी भेल, नन्दी कहलक्, कि अंबरीशक परीक्षा लै के लेल स्वयं शिव आएल अछि एही लेल ओ हुनकासँ माफी मांगि लेलक्, अंबरीश एहन ही केलक आ दुर्वासा हुनका आशीर्वाद देलक।


text:
कलकत्ता/पटना/दड़िभंगा: कार्तिक धवल त्रयोदशी ओना त' विद्यापतिक अवसान दिवस अछि, मुदा मैथिल लोकनि एकरा पर्व जकां मनबैत छथि. ई एक उत्सव एक समारोह बनि गेल अछि. बिहार सरकार एकरा राजकीय पर्व घोषित केने अछि. आने बेर जकां एहू बेर विद्यापतिक गाम बिस्फी सं ल' अवसान स्थल विद्यापतिनगर धरि समारोहक आयोजन भेल. कएक ठाम आयोजन तीन दिवसीय छल.
बिस्फी: मधुबनी जिलाक बिस्फी गाममे विद्यापति स्मारक परिसरमे समारोहक आयोजन भेल. विशेष बात रहल जे एहि बेर सांसद पप्पू यादव उपस्थित छलाह. ओ मंच सं बजलाह जे मिथिलाक सभ जन मैथिल छथि. सबहक भाखा मैथिली अछि. विद्यापति समारोह मात्र क' लेने नहि होयत. हमरा सभ कें विद्यापति कें अपन बात-विचार आ व्यवहारमे आनय पडत. एमहर किछु समय सं पप्पू यादव मिथिला-मैथिली मुद्दा उठबैत रहैत छथि आ बेस लोकप्रियता अर्जित केने छथि.
बेनीपट्टी: मिथिलांचल सर्वांगींण विकास संस्थान द्वारा आयोजित होमयवला विद्यापति समारोहक ई ३०म आयोजन छल. तीन दिवसीय आयोजन केर पहिल दिन कवि उदय चन्द्र झा 'विनोद' त' दोसर दिन भाजपा विधायक विनोद नारायण झा कार्यक्रमक उदघाटन केलनि. कार्यक्रममे मिथिला विकास परिषद् कोलकाता केर अध्यक्ष अशोक झा सेहो भाग लेलनि. आने बरख जकां एतय कविगोष्ठी ओ मैथिली सांस्कृतिक कार्यक्रम आयोजित भेल. कुञ्ज बिहारी केर गीत श्रोता लोकनि कें बेस मनोरंजन केलक.
एकर संगहि किसान जागरूकता विकास समिति द्वारा विद्यापति चौक पर एक सभाक आयोजन सेहो कएल गेल. चौक पर विद्यापतिक मूर्ति स्थापनाक ई २७म वर्ष छैक. कार्यक्रम मे उपस्थिति वक्ता लोकनि विद्यापतिक रचना ओ प्रासंगिकता पर अपन विचार देलनि.
मधुबनी: विद्यापति स्मारक संरक्षक मंडलक तत्वावधान मे टावर परिसर मे पंचम विद्यापति समारोहक आयोजन कएल गेल. एहि अवसर पर कविगोष्ठी ओ सांस्कृतिक अनुष्ठानक आयोजन कएल गेल छल.
मैथिली साहित्यिक एवं सांस्कृतिक समिति द्वारा विद्यापति टावर परिसर मे एक संगोष्ठी केर आयोजन कएल गेल. विद्यापतिक गीत एवं काव्यक प्रासंगिकता विषय पर आयोजित गोष्ठी मे वक्ता लोकनि अपन विचार रखलनि.
दड़िभंगा : विद्यापति सेवा संस्थान द्वारा तीन दिवसीय मिथिला विभूति पर्व आयोजित भेल. चेतना जागरण यात्राक संगहि मैथिली नाटकक इतिहास आ सिनेमा विषय पर चर्चा सहित पोथी विमोचित भेल. कार्यक्रमक तेसर दिन स्थानीय नेता सहित सुशील मोदी सेहो उपस्थित भेलाह. भाषण-भूषण सहित जमि क' रंगारंग कार्यक्रम भेल. विशेष बात ई रहल जे लगभग तीन मास सं बन्न संस्थानक डॉ बैद्यनाथ चौधरी 'बैजू' जहल सं छुटलाह.
एकर संगहि मिथिलांचल विकास परिषद्, मिथिला संघर्ष समिति ओ साक्षर दरभंगा दिस सं सेहो पर्व आयोजित भेल. एहि अवसर पर राजनाथ मिश्र केर मैथिली उपन्यास 'मोगलानी' केर विमोचन भेल. कविसम्मेलनक आयोजन सेहो भेल. डॉ. भीमनाथ झा सहित छओ गोटे कें मैथिली भाखा-साहित्य मे योगदान लेल वैदेह सम्मान देल गेलनि.
पटना: कार्तिक धवल त्रियोदशी, महाकवि विद्यापतिक अवसान दिवसपर चेतना समिति, पटना द्वारा इक्सठम विद्यापति स्मृति पर्व समारोहक पहिल दिनक कार्यक्रम स्थानीय विद्यापति भवनमे आयोजित भेल. कार्यक्रम उद्घाटन समरोह्सं पूर्व बिहारक भूतपूर्व मुख्यमंत्री नितीश कुमार द्वारा नवीनीकृत विद्यापति भवनक उदघाटन कएल गेल.
अतिथि सभक स्वागत करैत समितिक अध्यक्ष विजय मिश्र चेतना समितिक साहित्यिक सांस्कृतिक क्षेत्रमे मह्त्ताकें रेखांकित कएलनि. समितिक सचिव डा. बासुकी नाथ झा सचिवक प्रतिवेदन प्रस्तुत करैत बिहार सरकारसं मांग कएलनि जे प्राथमिक शिक्षामे मैथिलीक समावेश कएल जाए संगहिं मैथिल समाजसँ सेहो सरकारी पत्राचार मैथिली भाषामे करबाक आग्रह कएलनि.
तदुपरांत विभिन्न क्षेत्रमे उल्लेखनीय योगदानक लेल अनेक कलाकार, साहित्यकार आ समाजसेवीकें सम्मानित कएल गेलनि. जाहिमे विद्यानाथ झा “विदित”कें मैथिली सेवा सम्मान, कथाकार अशोककें यात्री चेतना सम्मान, चंदन कुमार झाकें कीर्ति नारायण मिश्र साहित्य सम्मान, चंदना दत्तकें माहेश्वरी महेश ग्रन्थ पुरस्कारसं सम्मानित कएल गेलनि. सम्मान समारोहक उपरान्त चेतना समिति द्वारा प्रकाशित स्मरिकाक संगे-संग अनके पोथी लोकार्पित भेल. एहि अवसरपर विधान पार्षद दिलीप कुमार चौधरी, विधायक ऋषि मिश्रा, संजय झा, न्यायमूर्ति आसुतोष कुमार झा, रामानंद झा रमण, विवेकानंद ठाकुर, विवेकानंद झा, रघुवीर मोची, योगेन्द्र नारायण मल्लिक आदि उपस्थित छलाह.
दोसर सत्रमे चर्चित गायिका रंजना झा द्वारा विद्यापति गीत आ मिथिलाक पारम्परिक गीत सभक प्रस्तुति भेल. सुविख्यात नृत्यांगना डा. नलिनी सिंह अपन नृत्य प्रस्तुत केलनि. अंतिम सत्रमे कवि सम्मलेन आयोजित छल जाहिमे सर्व श्री जगदीश चन्द्र ठाकुर “अनिल”, श्याम दरिहरे, कामिनी, अजित आजाद, कमल मोहन “चुन्नु”, मधुकांत झा, विजय चन्द्र झा, गणेश झा, अशोक मेहता, बच्चा ठाकुर, आदि कविगण अपन-अपन रचना पढलनि. एहि सम्मेलनक अध्यक्षता आ संचालन छत्रानंद झा “बटुक भाई” केलनि. तीन दिवसीय एहि कार्यक्रम केर दोसर दिन सांस्कृतिक कार्यक्रम ओ तेसर दिन नाटक मृत्युंजया केर मंचन भेल.
कलकत्ता: मिथिला सांस्कृतिक परिषद् आने बरख जकां एहू बरख विद्यापति विद्या मंदिर मे कार्तिक धवल त्रयोदशी कें स्मृति संध्याक आयोजन केलक. कार्यक्रम केर संचालन मिथिलेश कुमार झा कएलनि. कार्यक्रम मे भास्कर झा, गंगा झा, नबोनारायण मिश्र, प्रकाश झा आदि उपस्थित छलाह. उपस्थित वक्ता लोकनि विद्यापति पर अपन उदगार व्यक्त केलनि.
एकर संगहि मिथिला विकास परिषद् केर कार्यकर्ता लोकनि गिरीश पार्क मे स्थापित मूर्ति पर माल्यार्पण केलनि. अंजय चौधरी, अरुण झा. अशोक झा भोली, बिनय प्रतिहस्त आदि लोकनि उपस्थित छलाह. ई लोकनि विद्यापति पर अपन उदगार व्यक्त केलनि. मिथिला महिला मंच केर सदस्या लोकनि सेहो एहि कार्यक्रम मे शामिल भेलीह.
विद्यापतिनगर: कविकोकिल विद्यापतिक प्रयाण स्थल समस्तीपुर जिलाक विद्यापतिनगर मे सेहो भव्य आयोजन कएल गेल. एहि अवसर पर बिहारक मंत्री ओ नेतागण उपस्थित छलाह. स्थानीय कलाकार द्वारा सांस्कृतिक अनुष्ठान भेल. विद्यापति ओ मैथिली भाखा पर विमर्श भेल.
एकर अतिरिक्त दिल्ली, मुंबई, हैदराबाद, चेन्नई, कानपुर, गोहाटी, भुवनेश्वर सहित देश-विदेशमे विभिन्न ठाम विद्यापति समारोह केर आयोजन भेल. मुदा की विद्यापति वा हुनक देसिल बयना मैथिली पर सार्थक चर्चा भेल वा कोनो डेग उठल, जाहि सं भाखाक प्रसार-प्रसार हो. ई सोचबाक विषय अछि.
— पंकज चौधरी/नवकृष्ण ऐहिक


text:
भवेश नंदन झा
बाढ़ि-रौदी स बचई लेल बनाओल जा रहल “नदी जोड़ो परियोजना” कए धकियेबाक साजिश कैल जा रहल अछि। बाढ़ि नाम सुनैत बिहारक मिथिला क्षेत्रक निवासी काँपि उठैत छैथि। मुदा सौंसे दुनिया आ भारत क अधिकतर राज्यक बीच मे विवादक मुख्य कारण पानिक बंटवारा छैक ओ सब पानि क कमी स त्रस्त अछि। माने कियो पानि क कमी स त्रस्त त कियो पानिक अधिकता स। ई अंतर बिहार मे सेहो देखबा मे अबैत अछि, जतए उत्तर बिहार आ दक्षिण बिहार मे ई अंतर देखबा मे अबैत छै। एहि अंतर कए पाटबाक प्रयास भेल रहए दूरदर्शी प्रधानमंत्री अटल बिहारी वाजपेयी क शासनकाल मे, 2002 मे, जखन देश मे भयानक रौदी पड़ल छल। ओ एहि मामिला क स्थायी निदान लेल एकटा टास्क फ़ोर्स क गठन केलथि जेकर रिपोर्टक मुताबिक बाढ़ि आ रौदी क समाधान लेल “नदी जोड़ो परियोजना” सुझाउल गेल छल। एकर बाद तात्कालीन राजग सरकार क सबस बेसी लागत वाला एहि महत्वाकांक्षी परियोजना पर काज शुरू भेल। एहि बीच 2004 मे कॉंग्रेस नीत संप्रग सत्ता मे आयल आ ओ एक-एक क राजग सरकार क परियोजना कए कातियाब लागल। अटल सरकारक एहि महत्वपूर्ण परियोजना कए मात्र एहि लेल धकियाउल जा रहल छैक कियेक त एहि परियोजना स तत्कालीन भाजपा सरकारक नाम जुड़ल छैक। एतबे नहि ओहि समय क एक-एक टा महत्वाकांक्षी परियोजना सबहक एहने हश्र कैल गेलैक। ओ चाहे “स्वर्णिम चतुर्भुज परियोजना” हो, “रेल फ्रेट कॉरिडोर” हो, “प्रधानमंत्री ग्रामीण सड़क परियोजना” आ कि छह टा “एम्स परियोजना”। सब कए सब वर्तमान सरकारक दुराग्रह क शिकार भ गेल। ओहो तखन जखन एहि तरहक पैघ स्तर क परियोजना क नाम कोनो परिवार विशेष जेना “जवाहर लाल नेहरु, इंदिरा गाँधी, राजीव गाँधी आ संजय गाँधी” क तर्ज पर नहि राखल गेल छल। कनि सोचियौ जखन ओना राखल गेल रहितै तखन की होइतै, शायद विलम्ब नहि क रद्द करि देल गेल होइतै। जखन कि वर्तमान प्रधानमत्री मनमोहन सिंह पैघ अर्थशास्त्री मानल जाइत छथि मुदा ओ एकोटा एहन योजना ल कए नहि एलथि जे भारत क भविष्य क निर्माण करबा मे सहायक होई। एहि बीच बाढ़ि पीड़ित आ रौदी पीड़ित आम लोकक आशा तखन जागल जखन 27 फरवरी, 2012 कए सर्वोच्च न्यायालय ठंडा बस्ता मे डालि देल गेल एहि “नदी जोड़ो परियोजना” कए समयबद्ध तरीका स लागू करबाबक निर्देश देलक। ई समूचा देश लेल सुखद समाचार छल जतए बिहार, असम सन राज्य पानिक अधिकता स परेशान अछि त ओम्हर दक्षिण भारत क राज्यक बीच मे पानिक कमी आ बँटवारा क चलते सदिखन तनाव बनल रहैत छैक। जे काज केन्द्र सरकार कए अपने स करबाक चाहैत छल ओकर पहल सर्वोच्च न्यायालय कैलक। मुदा सरकार क मन मे किछु आओर गप चलि रहल छै, ओ एखनो एहि “नदी जोड़ो परियोजना” पर काज करबा लेल तैयार नहि अछि, एहन साजिश चलि रहल छै जाहि स कोनो व्यवधान देखा एहि परियोजना कए कार्यान्वयन रोकल जा सकै। ओकरा बाढ़ि-रौदी पीड़ित किसान आ आम लोकक पीड़ा स कोनो माने-मतलब नहि लगैत छै। एहि बीच मे संप्रग सरकार दिस स दू टा एहन वरिष्ठ लोकक बयान आयल जाहि स एहि गपक खुलासा भ रहल छै। सबस पहिने प्रधानमंत्रीक करीबी आ जल संसाधन आ संसदीय कार्य मंत्री पवन कुमार बंसल क बयान आयल, जाहि मे ओ कहला जे “ ई परियोजना केन्द्र सरकार क प्राथमिकता मे नहि छै” जखन कि सर्वोच्च न्यायालय स्पष्ट रूप स समयबद्ध ढंग स एहि परियोजना कए पूरा करबाक निर्देश देने अछि। फेर योजना आयोग क उपाध्यक्ष मोंटेक सिंह अहलूवालिया एहि “नदी जोड़ो परियोजना” पर सवाल उठा देलथि आ कहला जे “एहि परियोजना मे तकनीकी, पर्यावरणीय आ आर्थिक अवरोध अछि। आर्थिक अवरोध त छै, कियेक त वर्तमान प्रधानमंत्री मनमोहन सिंह आओर मोंटेक सिंह अहलूवालिया क नजरि मे रौदी स पीड़ित आ आम किसान, बाढ़ पीड़ित आम आदमी कोनो मायने नहि रखैत अछि। जेकरा एहि परियोजना स सबस बेसी फायदा हेबाक छैक। सरकार कए सीधा कहबाक चाहि जे सरकारी धन केवल कारोबारी आ पूंजीपतिक कल्याण क लेल अछि। एहि तरहक बहाना किया, एहि परियोजना मे तकनीकी, पर्यावरणीय आ आर्थिक अवरोध छै, इ गप बड्ड दुख दैत अछि। जहाँ धरि आर्थिक अवरोधक गप छै त’ एहि देश मे पाई खाली एकटा बेकार सनक आयोजन “राष्ट्रमंडल खेल” लेल पूर्व ब्रितानी गुलाम देश सबहक दिल्ली क “ल्यूटियन जोनक” फूटपाथ पर संगमरमरी टाइल्स बिछेबा लेल छै? तकनीक केवल चन्द्रमा पर यान पठेबाक लेल छै? मुदा सबस बेसी हास्यास्पद तर्क छै पर्यावरणक चिंताक। एहि देश मे नदी क धार रोकबा स कोनो क्षति नहि होइत छै, पहाड़ कए डायनामाइट स उड़ेला पर कोनो फर्क नहि पडैत छै, मुदा नदी क पाइन सब नदी मे समान रूप स बांटि देला स पर्यावरण क समस्या आबि जाइत अछि। “नदी जोड़ो परियोजना” आई देशक सबस’ पैघ आवश्यकता छै। जाहि स’ किसान कए अतिवृष्टि-अनावृष्टि स’ नुकसान कम होएत, मानसून पर निर्भरता कम होएत, किसान कए आमदनी बढ्त, देश क खाद्यान्न समस्या समाप्त होएत, महंगाई कम होएत, बाढ़ि स छुटकारा भेटत आ जान-माल क नुकसान कम होएत, पलायन रोकगा मे मदद भेटत। ताहि लेल एहि परियोजना कए सर्वोच्च प्राथमिकता भेटबाक चाही, जे दुर्भाग्यवश एहि वर्तमान शासन व्यवस्था मे कतहु देखबा लेल नहि आबि रहल अछि। सबस बेसी कमी खलि रहल अछि विपक्षी दलक एहि मामिल पर चुप्पी साधबा स।
भवेश नंदन झा- लेखक स्वतंत्र पत्रकार आ फिल्मकार छथि।


text:
पटना: बिहार विधानसभा में विपक्षक नेता तेजस्वी यादव केँ सरकारी आवास खाली करबाक राज्य सरकार केर आदेश केँ पटना हाईकोर्ट सही ठहराबैत याचिका खारिज कs देलैथ । न्यायमूर्ति ज्योति शरण एही मामले पर सब पक्षक दलील सुनलाक बाद फैसला सुरक्षित रखने छलैथ, जाही फैसला केँ काइल सुनाओल गेल।
राजद नेता तेजस्वी यादव केँ राज्य सरकार देशरत्न मार्गक आवास केँ खाली करबाट निर्देश देने छल, जेँ हुनका उपमुख्यमंत्री केर रूप में भेटल छल। ओ एही आदेश केँ पटना हाईकोर्ट में चुनौती देने छलैथ। मुदा कोर्ट हुनक दावा केँ खारिज करैत राज्य सरकारक आदेश केँ सही करार देलैथ आई । राज्य सरकार ई आवास वर्तमान उपमुख्यमंत्री सुशील कुमार मोदी केँ आवंटित केने छल।
#सरकारी आवास खाली करेवाक #आदेश # पूर्व उपमुख्य मंत्री #बिहार #मैथिली समाचार


text:
पटना, बोधगया क बाद भागलपुर, पूर्णिया, मुजफ्फरपुर, दरभंगा, आरा, बिहारशरीफ, बेगूसराय, कटिहार आओर मुंगेर मे चलत सिटी बस कुल 460 बस दौड़त, पहिने पटना आ बोधगया मे चलत 300 बस।
पटना। नबका साल से पटना आ बोधगया मे बहुप्रतिक्षित सिटी बस सेवा चालू भ जाएत। एहि क बाद आन 9 नगर निकाय क लेल सेहो सिटी बस सरपट दौड़य लागत। यानी नववर्ष मे सूबा वासी कए सिटी बस क तोहफा भेटय जा रहल अछि। बस परिचालन क लेल 300 बस खरीदबाक प्रक्रिया पूरा भ गेल अछि। सभटा लो फ्लोर क अत्याधुनिक बस अछि। राज्य मंत्रिपरिषद बस क परिचालन क लेल हरीयर झंडी द देने अछि। नगर विकास वा आवास विभाग क संयुक्त सचिव सह निदेशक जय सिंह बतेलथि कि अगिला एक डेढ़ महीना मे पटना वा बोधगया मे सिटी बस चालू भ जाएत। बस क सही ढंग स रखरखाव वा परिचालन क लेल राज्य सरकार पथ परिवहन निगम स भिन्न एकटा अलग कंपनी क गठन केने अछि। बिहार शहरी ट्रांसपोर्ट कारपोरेशन लिमिटेड (बिहार अरबन ट्रांसपोर्ट कारपोरेशन लिमिटेड) कए रूप मे नबका कंपनी क गठन भेल अछि। नब कंपनी पटना वा बोधगया सहित आन 9टा शहर मे बस क परिचालन करत। बस खरीद स ल कए किराया वसूलबाक काज सेहो नबका कंपनी करत। पहिने नगर विकास वा आवास विभाग पटना आ बोधगया शहर क लेल 460 बस क परिचालन कए निर्णय लेने छल, मुदा ताजा परिस्थिती मे विभाग पटना आ बोधगया समेत 9 निगम मे सिटी बस सर्विस शुरू करबाक निर्णय लेने अछि। जाहि से आब सिटी बस सर्विसेज क बस पटना, बोधगया, भागलपुर, पूर्णिया, मुजफ्फरपुर, दरभंगा, आरा, बिहारशरीफ, बेगूसराय, कटिहार आओर मुंगेर मे चलत। इ सभ बस केन्द्र सरकार क जवाहरलाल नेहरू शहरी नवीनीकरण मिशन (नुरूम) योजना क तहत चलाओल जाएत। ज्ञात होए कि पटना मे बढ़ैत जनसंख्या आऔर पर्यटन क दृष्टिकोण स बोधगया क महता कए देखैत इ दुनू शहर मे सिटी बस सर्विस शुरू करबाक प्रयास पिछला छह साल स चलि रहल अछि। शुरूआती दौर मे साल 2007 मे पटना नगर निगम क देखरेख मे इ सर्विस शुरू होनाय छल, मुदा अखैन तक इ योजना धरातल पर नहि उतरि सकल। ट्रैफिक क समस्या इ योजना मे पैघ बाधा छल। नगर विकास विभाग क संयुक्त सचिव जय सिंह बतेलथि कि पटना वा बोधगया मे सिटी बस शुरू भेलाक बाद जल्दीये राज्य क आन 9टा नगर निगम मे सिटी बस क परिचालन क प्रक्रिया शुरू कए देल जाएत। पटना वा बोधगया मे 300 बस चलत आऔर शेष 160 बस भागलपुर, पूर्णिया, मुजफ्फरपुर, दरभंगा, आरा, बिहारशरीफ, बेगूसराय, कटिहार आऔर मुंगेर मे चलत। सूत्र क अनुसार दानापुर स बेली रोड होइत गांधी मैदान, गांधी मैदान स संत माइकल स्कूल होइत दानापुर, महात्मा गांधी सेतु स कंकड़बाग मेन रोड होइत चिरैयाटांड- करबिगहिया-अनीसाबाद आ चितकोहरा रेलवे ओवरब्रिज स हार्डिग रोड होइत जीपीओ गोलंबर तक सिटी बस सेवा सर्विस शुरू करबाक तैयारी चलि रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
करबौलक बजेट निकासा
अपन जेबी नीक सँ भरलक
तोरलक मैथिलक आशा
कहै हम मैथिल छी।
कवि- श्री संतोष कुमार मिश्र। जनकपुर (नेपाल) निवासी श्री संतोष कुमार मिश्र जी काठमाण्डू (नेपाल) मे एकटा बहुराष्ट्रीय कम्पनी मे अधिकारी छथि। मैथिली साहित्य सँ विशेष लगाव आ मैथिली मे एखन धरि “पोसपूत" आ "उदास मोन” (कथा संग्रह), "एना" (आईना) (सम्पादित कविता संग्रह) आ "एना किए"(कविता संग्रह) प्रकाशित। सम्पर्क- 00977-98510-11940 (मोबाइल)
चारि विदेशी छह गोटे देसी सँ
खतम कएलक सम्मेलन
ककरो चुरा दही, ककरो भात
खतम कएलक अन्वेषण
कहै हम मैथिल छी।
बैनर सेहो गलतीए लिखल
कहै हम छी ठीकदार
लिख लौढा, पढि पाथ र सबहे
बुझै अपना के बुधियार
कहै हम मैथिल छी।
बिना योजना के ओ सम्मेलन
रहि गेल ओ हरमुनिया के धुनि मे
फूटि गेल ढोलक के आवाज संगे ओ
चलि गेल ओ आयोजक के भूर मे
कहै हम मैथिल छी।
श्रवीनमा गंगेशवा जे किछु कएलक
चलि गेल सबहक पेट मे
भाषा पर खोज करौलक
चलि गेल नदी कातक खेत मे
कहै हम मैथिल छी।
नहि त' अपन बापके भेलै
नहि भेलै ओ बेटा के
मात्र किछु बजेटक खातिर
मिथिला परली चपेटा मे
कहै हम मैथिल छी।
नहि त' धोती पहिरौने मैथिल होएब
नहि पाग ककरो पहिराकs
अपनेमे सभ के फोरिक राखत
ल' जाएत सबहे ओ सझियाक'
बुद्धि नहिए, कहै हम मैथिल छी।


text:
घान्द्रुक
घान्द्रुक नेपालक पश्चिमाञ्चल विकास क्षेत्रक गण्डकी अञ्चल, कास्की जिलामे अवस्थित गाँउ विकास समिति छी । कास्की जिलाक उत्तरमे अन्नपूर्ण पदयात्रा मार्गमे परैवाला घान्द्रुक पर्यटकीय सुन्दर ठाम छी । एहि गाविसमे रहल ऐतिहासिक तथा धार्मिक पर्यटकीय स्थलसभ मेश्रमवराह, तौजीवराह, पोज नेबवराह, कोटडाँडा, गुम्बा, ङयोवराह ताल आदि रहल अछि तथा माछापुच्छ्रे बेस क्याम्प, अन्नपूर्ण बेस क्याम्प आदि प्राकृतिक पर्यटकीय स्थलसभ छी।[१]
सन्दर्भ सामाग्रीसभ[सम्पादन करी]
- ↑ "धार्मीक, ऐतिहासीक तथा पर्यटकीय स्थलसभ", कास्की जिला विकास समिति।
ई हो देखु[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]


text:
आकृति:मुख्य लेख/जनवरी, २०१९
मलाला युसुफजई (पश्तो: ملاله یوسفزۍ जन्म: १२ जुलाई १९९७)क बच्चासभक अधिकारक कार्यकर्ताक रुपमे जानल जाएत अछि । ओ पाकिस्तानक खैबर-पख्तुनख्वा प्रान्तक स्वात जिलामे स्थित मिङ्गोरा शहरक एक छात्रा छी । १३ सालक उम्रसँ ओ तहरिक-ए-तालिबान शासनक अत्याचारक बारेमे एक छद्म नामक तहत बिबिसीक लेल ब्लगिङद्वारा स्वातक लोगमे प्रतिष्ठित बनि गेल । अक्टुबर २०१२ मे, मात्र १४ वर्षक आयुमे अपन उदारवादी प्रयासक कारण ओ आतंकवादिक हमलाक शिकार बनि गेल, जेहिसँ ओ पूर्ण रुपसँ घायल भ गेल आर अन्तर्राष्ट्रिय मीडियाक चर्चामे आएब गेल । (पूरा लेख...)


text:
माय, मातृभूमि आ मातृभाखाक प्रति मैथिलक
चेतना मउलाएल अछि कहैत कनियो ठोर नहि कंपैत अछि. एकैसम शताब्दीक दोसर दशक
मे आबि चेतनाक बात करब ओहुना बइमानी सन लगैत अछि. एखन समूचा ग्लोब एक गामक
रूप ल' नेने छैक. ग्लोबल होयबाक चक्कर मे चेतना चौपट भेल जा रहल छैक. जुग
जे हो मुदा माय, मातृभूमि आ मातृभाखाक महत्ता रहबे करतैक. चेतना शून्य भेने
'महत्ता' कोन खत्ता मे जा खसतै से हथोरियाबय मे सेहो कएक जुग लागि जेतैक.
बेसी विलम्ब भेने कप्पार पिटने किछु लाभ नहि होयत. चेतबाक समय आबि गेल छैक आ
चेतना कें हरिअयबाक बेर सेहो. अभिभावक केर सूगा-नूनू, शिक्षकक मेरे
को-तेरे को आ बजारक दिस-दैट बुझि गेल पीढ़ी मे अपन भाखा, क्षेत्र आ समाजक
प्रति कर्त्तव्यबोध छैक. मुदा एखन जन्महि सं जे बजारक दिस-दैट सिखयबाक
ट्रेंड चलल अछि, ताहि सं आगां चलि क' मायक मान, मातृभूमिक सम्मान आ
मातृभाखाक आन सभ धुसरित होयत. जिज्ञासा आ नव आशाक संग किछु युवा मैथिल सं
बात केनहुं त' जतबे संतोष भेल ततबे अफ़सोस.
महानगरीय जिनगी मे नीक जकां
एडजस्ट क' चुकल मुकेश केर कहब छैक, 'मिथिला/मैथिली सं हमरा की? हमरा केओ
कहबो ने कयलक जे हमर मातृभाषा मैथिली अछि. ओ त' जेना -जेना ज्ञान भेल,
ज्ञात भेल जे मैथिली हमर मातृभाषा अछि. मैथिली मातृभाषा रहितहुं, हम अपना
कें हिंदी भाषी बुझैत छलहुं. ओहुना हमरा एहि सं कोनो माने मतलब नहि अछि.
हं...कतहु मैथिली-मिथिला केर जिक्र होइत छैक त' कने आकर्षित होइत छी.'
एहिना
एक आओर युवक रजनीश केर कहब छैक, 'मैथिली गाम-घरक भाषा छैक. हम बेसी काल
मधुबनी मे रहैत छी. हमरा घर मे सभ हिंदी बजैए. हं...घरक बाहर फेर मित्र सभ
सं मैथिली मे बात करैत छी.'
कक्षा नवम केर छात्र किशोरक बात सुनि स्तब्ध
भ' गेलहुं. ओ कहलक जे ओकरा संगे नन्हियेटा सं घरक लोक हिंदी मे बात करैत
छैक. मुदा ओकरा मैथिली बजैत नीक लगै छैक आ ओ घर मे त' नहि मुदा अवसर भेटने
मैथिली बाजय सं परहेज नहि करैत अछि.
रजनीक अनुसार महानगर मे रहितो
ओ स्वाभाविक रूपें मैथिली बजैत अछि. आवश्यकते भेने आन भाषाक प्रयोग करैत
अछि. मिथिला केर संस्कारे ओकरा अपन जडि सं जुडल रहबा मे सहायक होइत छैक.
उपर
किछु युवा मैथिल केर बात उद्धृत अछि, जाहि सं स्पष्ट अछि जे मैथिल चेतनाक
पल्लवन आ ह्रास दुनू घरे सं होइत छैक. एहू बात केर संकेत भेटल अछि जे कतहु
ने कतहु मोन मे मैथिल चेतना बैसल रहैछ जे सुसुप्तावस्था मे जमकल रहैत अछि. कोनो
संस्कृति केर संवाहक भाषा होइत छैक. भाषाक संरक्षण सं सांस्कृतिक संरक्षणक
गारंटी भेटैत छैक. एहन बात नहि छैक जे चेतना केर क्षरण मात्र मिथिले मे भ'
रहल छैक.मुदा एतेक निश्चय छैक जे मैथिल समाज चेतना शून्य नहि त' शून्यता
केर स्थितिक एकदम लगीच छैक. मिथिलाक सामाजिक, सांस्कृतिक आ भाषायी चेतनाक
रूप मे आजुक युवा केर भूमिका कें केंद्र क' किछु सक्रिय मैथिल युवा सं बात
केर क्रम मे उत्साह सं भरि गेल छलहुं.
सामाजिक काज मे रूचि रखनिहार
प्रदीप कें जखन मिथिला मे युवाक भूमिकाक विषय मे पूछल त' ओ बिहुँसि उठल फेर
बाजल जे मिथिलाक युवा कें आइ बुझले नहि छैक जे मिथिला की छैक आ कतय छैक.
शिक्षा केर माध्यम मैथिली हो त' स्थिति सुधरत.
स्वरोजगार मे लागल नवल
केर अनुसार मिथिलाक युवा कें अपन संस्कृति आ भाषा प्रेम एहू लेल दबल रहैत
अछि, जे सभ कें बुझल छैक जे गाम छोड़हि पड़त, त' किएक मोह रहत.
एहिना अनेक मैथिल युवा सं संवादक क्रम मे ज्ञात भेल जे मैथिल चेतना पर घरे
सं चोट कयल जाइत अछि. बहुतो एहन पक्ष आ तर्क अछि जकर त्वरित समाधान संभव
नहि अछि. तथापि एक आशाक इजोत देखल जे मैथिल युवा मे मिथिला/मैथिली प्रति
मोह छैक. एकैसम शताब्दी मे मैथिलीक आठम अनुसूची मे दर्ज भेने सरकारी स्तर
पर भने ने कोनो काज भेल हो, मुदा मैथिल केर सक्रियता बढ़ल अछि आ एहि
सक्रियता मे युवा हस्तक्षेप सोन सन भविष्यक छाहीं देखबैत अछि. — नवकृष्ण ऐहिक


text:
अनिवासी भारतीय आ दिव्यांग सबहक 9 करोड़ वोट पाबय के लेल कवायद शुरु
एहि बेर घोषणा पत्र में हिनका सबके विशेष महत्व देबाक तैयारी
14 नव श्रेणी जोड़बाक बाद 5 करोड़ सँ बढ़िकय करीब 7.5 करोड़ भेलाह दिव्यांग मतदाता
मणिभूषण राजू
नई दिल्ली । चुनाव आयोग देश आ विदेश में बसल सब भारतीय मतदाता के पोलिंग बूथ पर आनय के तैयारी में अछि। एहि में दू खास श्रेणी के वोटर सबके 2019 में महत्वपूर्ण भूमिका रहत। ई छथि दिव्यांगजन आ विदेश में बसल भारतीय मतदाता, जिनका प्रॉक्सी वोटिंग के अधिकार भेटय जा रहल अछि। अर्थात ओ बिना देश में एने वोट कय सकय छथि। हिनक संख्या करीब 1.6 करोड़ अछि जखन कि दिव्यांगजन के संख्या करीब 7.5 करोड़ अछि। ई देश के 90 करोड़ वोटर के लगभग 10% अछि। देश में नव बनल 8 करोड़ वोटर के बाद ई सबसँ पैघ वर्ग अछि। एहि कारणे सब पार्टी एहि वोट बैंक के रिझाबय के तैयारी में जुटि गेल अछि। एहि वर्ग के बूथ तक पहुँचाबय लेल चुनाव आयोग हाल में राज्य सबसँ चर्चा कयने छल। एहि लेल दिव्यांग मतदाता के देल जा सकय वला सबसँ नीक सुविधा के बारे में विचार देबय लेल कहल गेल छल। एहि के बाद 30 राज्य के चुनाव अधिकारी सबकें दिल्ली बजाकय चर्चा कयल गेल। दिव्यांगजन के बीच काज करयवला संगठन आ विशेषज्ञ के सेहो एहि परिचर्चा में शामिल कयल गेल छल। एहि अभियान सँ जुड़ल शिमला स्थित उमंग फाउंडेशन के अध्यक्ष अजय श्रीवास्तव कहलथि कि दिव्यांग वोटर हेतु अलग सँ वाहन सबके व्यवस्था के सेहो प्रस्ताव अछि। नव टेक्नोलॉजी के सेहो सहयोग लेल जायत। मसलन, चुनाव अधिकारी साईन लैंग्वेज नहि जानय छथि, एहन में विडिओ कॉल के जरिए राज्य मुख्यालय में साईन लैंग्वेज एक्सपर्ट बैसाबय पर विचार भय रहल अछि जे एहि वोटर सबसँ बात कय पूरा प्रक्रिया समझा सकथि।
एना वोट डालि सकता विदेश में बसल भारतीय
संसद पछिला मानसून सत्र में लोकसभा में विदेश में बसल भारतीय सबसँ जुड़ल एकटा बिल पास कयने छल। एहि के तहत ओ अपन वोट कोनो निकट रिस्तेदार के माध्यम सँ अपन मोनक बात बताकय डालि सकय छथि। एहिपर चुनाव आयोग सब राष्ट्रीय दल सँ चर्चा कयने छल मुदा भाजपा छोड़ि कियो समर्थन नहिं कयलक। बाकी सब दल के एतराज एहि बात पर छल कि प्राक्सी वोटिंग के जरिया सँ एनआरआई के मोनक हिसाब सँ वोट नहिं पड़ि सकत आ जिनका प्रॉक्सी भेटतनि ओ अपन मनमानी कय सकय छथि। हालांकि चुनाव आयोग प्रॉक्सी के माध्यम सँ मतदान सुनिश्चित करय के तरीका ताकि रहल अछि।
भाजपा के एहि पर पाँच साल सँ निगाह अछि
* भाजपा पाँच साल सँ अनिवासी आ दिव्यांगजन के वोट पर नजर रखने अछि। सरकारी स्तर पर सेहो बहुत बढ़ावा देल गेल अछि दिव्यांगजन के। पछिला 4 साल में 7720 कैम्प लागल जहिमें 11 लाख सँ बेसी दिव्यांग के फायदा पहुँचल।
* ई-लर्निंग के मदद सँ विशेष छात्र सबकें ‘इन-होम’ सुविधा, सरकारी योजना सबकेलेल वेव बेस्ड डिसेबिलिटी रजिस्ट्रेशन, इमारत आ ट्रांसपोर्ट सबमें आसानी आ सुविधा के लेल नीक कदम उठाओल गेल।
* प्रधानमंत्री करीब 70 सँ बेसी देश में यात्रा कय ओतय के भारतीय सबसँ जुडय के प्रयास करैत छलथि। एहि सँ भाजपा के मदद भेटय के उम्मीद अछि।
काँग्रेस आब बुझलक अहमियत
* काँग्रेस 2014 के घोषणापत्र में दिव्यांग वर्ग के खास महत्व नहि देलक, हिनका सबलेल कोनो योजना सेहो नहिं छल पछिला सरकार लग। लेकिन आब 9 करोड़ वोटर के अहमियत बुझि रहल छथि। सूत्र के अनुसार काँग्रेस दिव्यांग सबलेल अनेको योजना के वादा करत।
* एहि नव वोट बैंक के दिमाग में रखैत पार्टी अध्यक्ष राहुल गाँधी विदेश रैली में ध्यान देनाई शुरु कयलनि। जर्मनी आ ब्रिटेन यात्रा एहि के कड़ी अछि। सब जगह जाकय राहुल ओतय के भारतीय सबसँ जुड़बाक प्रयास कय रहल छथि।
एहि कारण बढ़लथि दिव्यांग मतदाता
भाजपा 2014 के चुनाव के दौरान ‘राइट आफ पर्सन्स विद डिसेबिलिटी बिल’ के वादा कयने छल आ ओकरा पूरा सेहो कयलक। एहिमें 14 प्रकार के कमी के दिव्यांग मानल गेल जबकि पहिले ई मात्र 7 प्रकार छल। एहि सँ दिव्यांगजन के श्रेणी बढ़िकय 21 भय गेल आ एहि श्रेणीक वोटर्स के संख्या बढ़ि गेल।


text:
तेसर चरणक स्थानीय तहके चुनाव नजदिक आबि रहल समयमे नेकपा एमाले अत्याधिक सक्रियता देखा रहल अछि । पहिल आ दोसर चरणक स्थानीय तहक चुनावजकाँ एकरो कब्जा करी उद्देश्य देखल जा रहल अछि । मधेश बिरोधी छवि बनौने एमालेके मधेशमे कोना स्वीकारोक्ति भेटत एहि सम्बन्धमे दूधमतीक सम्पादक सुजीत कुमार झा नेकपा एमालेक वैकल्पिक केन्द्रिय सदस्य सुधिर प्रसाद साहसंग बातचित कएलन्हि ।
प्र. नेकपा एमाले मधेशमे बहुत सक्रियता देखा रहल अछि एकरो कब्जा करबाक छैक कि ?
निसन्देह । जहिना पहिल आ दोसर चरणक स्थानीय तहक चुनावमे नेकपा एमाले बडका दल बनल ठीक ओहिना अहु क्षेत्रमे बनैक ताहिमे हमसभ लागल छी । अखन हमरासभके अभियान युद्धस्तरमे चलि रहल अछि ।
प्र. मधेश बिरोधी छवि एमालेके देखल जाइत अछि एहनमे मधेशी सभ कोना मत देत ?
हमरासभके विषयमे पहिल आ दोसर चरणक चुनावमे सेहो कहल जाइत छल कांग्रेससँ कम मत आएत, सीट आओत मुदा से नहि भेल । इएह स्थिति मधेशमे सेहो हएत । जहाँधरि मधेश बिरोधीक बात छैक नेकपा एमाले मधेशीके बिरोधीके बात कखनो नहि करैत अछि ।
प्र. मधेश बिरोधी बात नहि करैत अछि त संविधान संशोधनमे एमालेसँ बडका बाधक कोनो दल नहि देखल जाइत अछि ?
ईहो कहएके पाछा षडयन्त्र छैक । नेपाली कांग्रेस, माओवादी केन्द्र आ मधेशी मोर्चा बिच अपने एकता नहि अछि । एक दिस सरकारके समर्थन करैत छी आ दोसर दिस ओहेसभ बात घुमबैत अछि । हमसभ संविधान संशोधनक लेल तैयार छी । मुदा सत्ते पक्षमे बिरोध अछि । मधेश बिना समग्र राष्ट्रक परिकल्पना नहि कएल जा सकैत अछि । ई सत्यके हमसभ बुझैत छी ।
प्र. मधेश बिना समग्र राष्ट्रके परिकल्पना नहि कएल जा सकैत अछि ई बात अपनेसभ मात्र बुझैत छियैक वा केपी ओली, माधव नेपाल आ झलनाथ खनालसभ सेहो बुझैत छथि ?
सभ बुझैत छथि । विकासोके दृष्टिसँ देखल जाए तऽ मधेशक लेल जतेक काज नेकपा एमाले नेतृत्वक सरकार कएने अछि ओतेक कोनो नहि । संविधानो संशोधन एमालेके प्रयाससँ मात्र सम्भव हएत ।
प्र. ई बात अपनेसभ बुझैत छियैक तेकरबादो किए नहि नेतासभके कहैत छियैक संशोधनक लेल काज आगा बढाबए लेल ?
हम पहिनहि कहि चुकलहुँ जे संविधान संशोधनक बाधक कांग्रेस, माओवादी आ मधेशी मोर्चा अछि । एक दिस कहैत अछि सत्ताधारी छी मुदा एक मत नहि अछि ।
प्र. जनकपुर उपमहानगरपालिकाक लेल कोना तैयारी चलि रहल अछि ?
जनकपुर उपमहानगरपालिकाक मेयरमे कोनो हालतमे एमाले जितत । कारण कांग्रेसके देख कऽ जनकपुरक जनता बुझि गेल अछि । बर्षोसँ कांग्रेस एहिठाम नेतृत्व करैत अछि मुदा विकास शुन्य । विकासक अवरोधकके तह लगाओत ।
प्र. कहल जाइत छैक अपनेसभके पार्टीसँ उम्मेदवारी देबाक लेल सेहो लोक ईच्छुक नहि अछि ?
अपनेके बुझाइत हएत । हमसभ तऽ हरेक एक्सरसाइज पूरा कऽ लेने छी । आब ओ फेर बित गेलैक के ईच्छुक अछि वा नहि । हमसभ सभ किछु चयन कऽ लेने छी । आब उम्मेदवारी देब आ जितब ।
प्र. के छथि अपनेसभक उम्मेदवार ?
चुनावक नजदिकके समय आबए दियौ जल्दिए अपनहीसभके बजा घोषणा करब ।
प्र. अपनेके आई काल्हि ओतेक सक्रियता नहि देखल जाइत अछि कि कारण छैक ?
नहि तेहन बात नहि छैक । मिडियामे ओतेक नहि आबएके कारण सक्रियता आ असक्रियता नहि होइत अछि । पार्टी हमरा जे जिम्मेबारी देने अछि ताहिमे लागल छी । प्रदेश नम्बर २के चुनावके लऽ कऽ आन्तरिक आ बाह्य राजनीतिमे सक्रिय छी । एहिके लेल विभिन्न बैठकसभके भाग लऽ रहल छी ।
प्र. अपनेके पार्टीमे आइकाल्हि डेट एक्सपायर मधेशी नेतासभके बडका बडका माला लगा कऽ आनल जाइत अछि ?
पार्टीके सिद्धान्त आ विचार मानएबला हरेक व्यक्तिक लेल द्वार खुला छैक । जे सभ आबए लेल ईच्छुक छथि हुनकासभके लेल स्थान देल जा रहल अछि । एकरा डेट एक्सपायर कहनाई उचित नहि हएत ।


text:
रणभुवनेश्वरी क्याम्पस
रणभुवनेश्वरी क्याम्पस नेपालक नुवाकोट जिलाक देवीघाटमे अवस्थित एक कलेज छी ।[१] ई त्रिभुवन विश्वविद्यालयसँ सम्बन्धन लेनए अछि ।[२] ई जिलाक प्रमुख शैक्षणिक केन्द्रसभमे सँ एक छी । ई नेपालक एक निजी स्रोत आ साधनसँ सञ्चालित सामुदायिक कलेज छी । ई क्याम्पसक स्थापना संगे ई बहुतेक विद्यार्थी लोकनिके प्रभावित केनए अछि ।
विषय सूचीसभ
सङ्काय
रणभुवनेश्वरी क्याम्पसमे विज्ञान, व्यवस्थापन, मानविकी आ शिक्षा विषयक अध्ययन अध्यापन कराएल जाइत अछि ।
माध्यम
रणभुवनेश्वरी क्याम्पसमे अङ्ग्रेजी भाषा आ नेपाली भाषामे पढ़ाई कराओल जाइत अछि ।


text:
पटना। विश्व बैंक क एकटा शाखा बिहार क विकास लेल राज्य सरकार क कामकाज क निगरानी करत आ विकास कार्य मे पारदर्शिता अनबा लेल सुझाव देत। विश्व बैंक संस्थान क उपाध्यक्ष संजय प्रधान कहैत छथि, सरकार क कामकाज क निगरानी प्रक्रिया कए मजबूत बनाकए आ विकास कार्य मे पारदर्शिता अनबा स विकसित बिहार क मार्ग प्रशस्त होयत।
प्रधान इ गप एहि ठाम समाप्त भेल दू-दिवसीय सत्र कए संबोधित करैत कहला। विश्व बैंक संस्थान, विश्व बैंक क शिक्षण, प्रशिक्षण आ क्षमता निर्माण शाखा अछि। प्रधान कहला जे सरकार क कामकाज क ठीक स निगरानी नहि होयब आ विकास कार्य मे पारदर्शिता नहि रहब राज्य क विकास मे बहुत पैघ रुकावट अछि। प्रधान कहला जे विश्व बैंक बिहार कए विकास कार्य क लेल 1.5 करोड़ डॉलर देबा लेल प्रतिबद्ध अछि।
विश्व बैंक देलक बिहार क विकास क मंत्र
पटना। विश्व बैंक क एकटा शाखा बिहार क विकास लेल राज्य सरकार क कामकाज क निगरानी करत आ विकास कार्य मे पारदर्शिता अनबा लेल सुझाव देत। विश्व बैंक संस्थान क उपाध्यक्ष संजय प्रधान कहैत छथि, सरकार क कामकाज क निगरानी प्रक्रिया कए मजबूत बनाकए आ विकास कार्य मे पारदर्शिता अनबा स विकसित बिहार क मार्ग प्रशस्त होयत।


text:
पटना । बिहार आइ-काल्हि काफी जबरदस्त बिजली संकट स जूझ रहल अछि। दरअसल, राज्य मे मांग क मुकाबले सिर्फ आधा बिजली उपलब्ध भ रहल अछि। एहि कारण स राज्य क ज्यादातर हिस्सा मे बिजली लंबा अवधि तक नहि भेट पाबि रहल अछि।
बिहार राज्य बिजली बोर्ड (बीएसईबी) क संयुक्त सचिव अरुण कुमार सिन्हा क कहब अछि, ‘एहि समय हमरा औसतन 1900 मेगावॉट क जरूरत अछि, जखनकि केंद्रीय पूल मे हमर हिस्सा 1500 मेगावॉट अछि, मुदा हमरा ओहि स मात्र 817 मेगावॉट बिजली भेट रहल अछि। एकर अलावा, कांटी (मुजफ्फरपुर) आ बरौनी थर्मल पावर स्टेशन स हमरा 140-150 मेगावॉट बिजली भेट रहल अछि। एहि कारण स राज्य मे बिजली क भारी किल्लत भ चुकल अछि। शहरी आ ग्रामीण इलाका, दूनू ठाम लोडशेडिंग कैल जा रहल अछि। हालांकि, एखन 10म आ 12म क परीक्षा कए देखैत राज्य सरकार देर राति मे बिजली क आपूर्ति सुनिश्चित करि रहल अछि।
सिन्हा क कहब अछि, ‘केंद्रीय पूल मे हमर हिस्सा 1550 मेगावॉट क अछि, मुदा हमरा कहियो 900 मेगावॉट स बेसी नहि भेटल अछि। अगर हमरा हमर जायज हिस्सा भेट जाए त बहुत हद तक बिहार मे बिजलीक समस्या मे सुधार भ सकैत अछि।Ó
एहि संबंध मे एकटा अधिकारी क कहब अछि,’एखन त मार्च क महीना अछि आ एहन हालत अछि, केंद्रक रवैया एहने रहल त गर्मी आ बरसात क पूरा नौ महीना बिहार अनहारे रहत। ओना, बोर्ड बाहर स बिजली कीनबा क कोशिश सेहो करि रहल अछि, मुदा एहि संबंध मेे ओकरा सरकार क इजाजत नहि भेटल अछि। बीएसईबी क कांटी आ बरौनी बिजली घर क कुल क्षमता 440 मेगावॉट अछि, मुदा काफी पुरान भ चुकल एहि बिजली घर स पूरा उत्पादन नहि भ पाबि रहल अछि।
बिहार कए भेट रहल अछि केंद्र स कम बिजली
पटना । बिहार आइ-काल्हि काफी जबरदस्त बिजली संकट स जूझ रहल अछि। दरअसल, राज्य मे मांग क मुकाबले सिर्फ आधा बिजली उपलब्ध भ रहल अछि। एहि कारण स राज्य क ज्यादातर हिस्सा मे बिजली लंबा अवधि तक नहि भेट पाबि रहल अछि।


text:
आई पटना स ल कए अमेरिका तक बिहार क बदलाव चर्चा क विषय बनल अछि। पिछला लगभग पांच साल स नीतीश कुमार राज्यक मुखिया छथि। एकटा वर्ग एहि लेल हुनका श्रेय द रहल अछि। दोसर वर्ग सडक, बिजली आ उद्योग क हालत देखी विकासक गति मापबाक प्रयास करि रहल अछि। मुदा बिहार मे जे चुपचाप क्रांति भ रहल अछि ओकरा दिस ककरो ध्यान नहि जा रहल अछि। सच मानू त बिहार कए बदलिनिहार ओकर गाम आ शहर क लोक अछि जे बिना कोनो अखबार मे विज्ञापन निकाली अपन काज स अपन आ राज्यक सामाजिक आर्थिक आ राजनीतिक विकास कए रहल अछि। किया कि बिहारक मे जे बदलाव भ रहल अछि ओ कोनो एकटा नेता या एकटा तार्किक सिद्धांत क बल पर नहि भ सकैत अछि। समाद एहने किछु लोकक संबंध मे समय समय पर जानकारी दैत रहल अछि। एहि नव कडी मे प्रस्तुत अछि समदिया क तीन गोट खास रपट जाहि मे एहन बिहार नवनिर्माता क बारे मे बताउल गेल अछि जे अपनो नहि बुझि पाबि रहल अछि जे ओ राज्यक विकास लेल भ रहल खामोश क्रांतिक अग्रदूत छथि।
अपराध स तपल धरती पर सेवा क गंगाजल
बगहा (प.चंपारण) एकटा एहन माइट जतय कायम छल डाकु क आतंक। लोग झेलैत रहल सअ साल बाढ़ि। जूझैत रहल गरीबी स। चहलकदमी करैत एक दोसर क खून क प्यासल। घर स निकलैत महिला। मुदा एहि सब स अलग एहि माइट पर एकटा महिला समाजसेवा क बदौलत बना लेलथि मुकम्मल पहचान। एहि बहादुर महिला क नाम अछि – उर्मिला कुशवाहा। पिपरासी प्रखंड क सेमरा लबेदाहां पंचायत स्थित मंझरिया गांव क रहनिहारि उर्मिला कुशवाहा 1998 मे समाज सेवा क क्षेत्र मे कदम रखलथि। माध्यम बनल स्वयंसेवी संस्था वन विकास भारती आ कार्यक्षेत्र बनल गंडक पार दियारा। वर्ष 2001 तक उर्मिला अपराधक छाहरिक बीच लोक कए स्वास्थ आ शिक्षा क प्रति जागरूक त करैत बाढ़ि स बचबाक हुनर सेहो बेतेलथि। उर्मिला क सेवा क रंग आम लोक पर एहन चढ़ल जे 2001 मे ओ जिला पर्षद क सदस्य चुनल गलीह। पांच वर्ष तक जनता क सेवा मे लागल रहलीह। जिला परिषद क सदस्यता अवधि खत्म भेलाक बाद आब ओ उत्तर प्रदेश क महादेवा स्थित आंगनबाड़ी केन्द्र पर मुख्य सेविका क रूप मे शिक्षा क अलख जगा रहल छथि। उर्मिला कहलथि जे शुरू स हुनकर इच्छा छल जे नारी अबला अछि इ मिथक कए तोड़ल जाए। एहि मिशन क तहत वन विकास भारती क संग जुड़लहुं। संस्था स प्रोत्साहन भेटल आ सेवा क बूते जिला पार्षद मे चुनल गेलहुं। लेकिन राजनीति मे रहि कए समाज लेल बेसी काज करबा दिक्कत बुझाइल ताहि लेल सियासत स तौबा करि समाज सेवा दिस लौट एलहुं।
इ नारी सब पर भारी
कोठिया (शिवहर) । शिवहर शहर स सटल अछि कोठिया गाम। एकटा एहन गाम, जेकर चारूकात केवल हरियाली ये हरियाली अछि। एहि हरियाली मे आब एहि ठामक महिला क सेहो योगदान अछि,, जे पुरुष क लेल सेहो नजीर बनि गेलथि अछिं। सामूहिक खेती क अद्भुत मिसाल कायम करनिहारी इ महिला लोकनि एहि ठाम वर्मी कंपोस्ट तक क उत्पादन करि रहल छथि। हिनकर सफलता क दास्तां बयां करि रहल अछि शिवहर-पिपराढ़ी मुख्य सड़क क कात लागल बीस एकड़ जमीन, जतय नेनुआ, खीरा, टमाटर, भिंडी, बैगन, चुकंदर, मिर्च, लौकी, करैला आदि तरकारी। तरकारी स लहलहा रह खेत देखी हुनकर एहि हुनर कए शिवहर क डीएम सुरेश प्रसाद सिंह सेहो सलाम करैत छथि।
डुमरा क बेरबास क एकटा बागवां
सीतामढ़ी डुमरा प्रखंड क बेरबास गाम क 75 वर्षीय मो. इसराइल। ओ किसी फिल्म क महानायक नहि छथि ने कोनो टेली सीरियल क नायक, मुदा बिहारक बदलैत सामाजिक आ आर्थिक दशा लेल हिनकर गिलहरी प्रयास समाज मे नायक बना देलक अछि। पारिवारिक संबंध क मजबूत बुनियाद आ मेहनत क बल पर आत्मनिर्भर भेल इसराइल बिहारक विकास मे ओहने योगदान द रहल छथि जेहन समुद्र पर राम सेतु बनेबा मे एकटा छोट सन गिलहरि देने छल। मो. इसराइल 64 सदस्यक परिवार क मुखिया छथि, जेकर आजीविका क आधार माछ पोसब अछि। डुमरा प्रखंड क बेरबास गाम मे माछ पोसी कए खुशहाल जिनगी जी रहल इ संयुक्त परिवार इलाका मे मिसाल बनि गेल अछि। इसराइल क सातटा बेटा अछि, जाहि मे छहटा कए ब्याह भ चुकल अछि। पुत्र निजामुद्दीन, महमूद आलम, अली हुसैन, हुमेदूर रहमान, जुबैद, अनवारूल व शहाबुद्दीन क लेल अब्बा क हुक्म अल्लाह-ताला क हुक्म क तरह अछि। इसराइल खुद निरक्षर छथि, मुदा बेटा कए शिक्षित बनौलथि अछि। पौत्र क संग संग पौत्री कए सेहो स्कूल पठा रहल छथि। आइ इ परिवार जेहन अछि किछु साल पहिने तक एहन नहि छल, इ परिवार गरीबी कए काफी लग स जीलक अछि। इसराइल 1962 स माछ क व्यवसाय मे छलाह, मुदा दू सांझक रोटी मुश्किल छल। कहुना कए कर्ज ल एक एकड़ जमीन कीनलाह। फेर 2000 मे सिंडिकेट बैंक स पांच लाख टका ऋण प्राप्त करि राघोपुर बखरी मे सरकारी हैचरी क लग निजी हैचरी स्थापित केलथि। आवंटन क अभाव मे सरकारी हैचरी बंद भ चुकल छल। आइ एक दशक मे इ हैचरी लगातार कामयाबी क इतिहास रचि रहल अछि। सीतामढ़ी, शिवहर आ नेपाल तक क माछ व्यवसायी एहि हैचरी स माछ लकए बेच रहल छथि। मो. इसराइल कहैत छथि किछु मुश्किल नहि अछि बस ठान लेबाक हिम्मत हुए।


text:
पटना । केंद्रीय मानव संसाधन विकास मंत्री कपिल सिब्बल कहला अछि जे बिहार क किशनगंज मे स्थापित भ रहल अलीगढ़ मुस्लिम विश्वविद्यालय (एएमयू) कैम्पस क सबटा कानूनी अड़चन दूर भ चुकल अछि। शीघ्र कैम्पस क निर्माण कार्य शुरू होएत। एएमयू कैम्पस क शीघ्र स्थापना लेल राशि विमुक्त करबाक मांग ल कए मंत्री लग पहुंचल बिहार क विभिन्न राजनीतिक दल क एकटा शिष्टमंडल से गप करैत सिब्बल कहला जे एएमयू कैम्पस क निर्माण मे आ रहल सबटा कानूनी बाधा दूर भ गेल अछि। निर्माण कार्य शुरू करेबा लेल राष्ट्रपति स मंजूरी मांगल गेल अछि। हुनकर स्वीकृति भेटला पर निर्माण कार्य शुरू क देल जाएत। किशनगंज क सांसद मौलाना असरारूल हक क नेतृत्व मे गेल शिष्टमंडल मे विधान परिषद मे नेता प्रतिपक्ष प्रो.गुलाम गौस सेहो शामिल छलाह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
तीत वस्तु कें मधुर चासनी मे बोरि प्रस्तुत करबाक विधि भेल व्यंग्य. जेना नेना कें आदक रस पियेबाक हेतु ओहि मे मधु मिलाओल जाइछ तहिना राज-समाजक कटु सत्य कें, ताहि मे सुधारक अपेक्षा सं, रुचिगर रूपें कहबाक विधा थिक व्यंग्य. ई गद्य किंवा पद्य कोनो तरहें भ सकैत अछि. व्यंग्य पढ़ैत काल मन मे भले गुदगुदी लागओ, धरि पढ़ि गेलाक बाद मस्तिष्क पर चोट सन अनुभव होइछ. एकरा माध्यमे मनुष्यक विचार, व्यवहार ओ व्यवस्थाक विभिन्न विडंबना कें सुधारबाक ओ जड़ता कें तोड़बाक चेष्टा कएल जाइछ.
मैथिल स्वभावे सं विनोदी होइत छथि. हंसी-ठट्ठाक नान्हि सं नान्हि अवसर ओ गमाबए नहि चाहैत छथि. एहि लेल परंपरागत रूपें सेहो कइएक अवसर ओ संबंधक विधान भेल अछि. से, एहन परिवेश नहि रहने गोनू झा नहि भ’ सकैत छलाह. एखनो हज्जारो गोनू झा विभिन्न भेष मे गामे-गाम भेटि जएताह. आ से हास्य-विनोदक क्रम मे व्यंग्य सेहो भेटैत रहत. खास क’ मैथिल समाज मे सोझ उक्तिक संगहि वक्रोक्तिक खूब प्रयोग होइछ आ अधिकांश वक्रोक्ति मे व्यंग्य निहित रहैछ.
मुदा, जखन व्यंग्य रचनाक बात होइत अछि त’ से एतेक सोझ-सरल नहि अछि, अपितु आन कइएकटा विधा सं बेसी कठिनाह अछि. आ ताहू पर व्यंग्य यदि ककरो रोजीना लिखय पड़इ तखन त’ आर बेसी झंझटियाह. से, एहने कठिन आ झंझटियाह काज करब गछलनि रूपेश त्योंथ.
जखन मैथिली दैनिक मिथिला समाद मे काज करैत रहथि त’ पत्रक हेतु नियमित व्यंग्य लिखबाक भार उठओलनि आ तकरा कुशलतापूर्वक निमाहलनि. ई नवकृष्ण एहिकक छद्म नामे व्यंग्य स्तंभ खुरचनभाइक कछमच्छी नियमित भ’ लिखैत रहलाह.
मैथिली मे व्यंग्य ओहुना बड्ड कम लिखल जाइत अछि. आ सेहो दैनिक रूपें व्यंग्य लेखन त’ गनले-गूथल भेल अछि. हमरा प्रसन्नता अछि जे रूपेशजी 'मिथिला समाद' मे छपल अपन व्यंग्य सभ मे सं पचास गोट बीछल व्यंग्यक एकटा संग्रह खुरचनभाइक कछमच्छी (स्तंभहिक नामे) शीर्षक सं प्रकाशित करबओलनिहें. मैथिली व्यंग्य साहित्य हेतु ई बड्ड सुखद बात थीक.
एहि संग्रह मे खुरचनभाइ मुख्य पात्र छथि. आ अपन समाज, राष्ट्र सं ल’ परदेश धरिक विभिन्न घटना, व्यवहार आ विचारक विडंबना पर कछमछाइत छथि तथा नहि रहि होइ छनि त’ चोटगर प्रतिक्रिया देइत छथि. एहि मे हुनक सहायक पात्रगण मे लेखकक अतिरिक्त सुटकुन, सुगना, बिल्टू, बिन्देसरा, फसादी, सुट्टा, गुलटन आदि प्रमुख अछि. खुरचनभाइक संगहि आन पात्रक नाम सभ मिथिलाक बेस प्रचलित पारंपरिक नाम सभ अछि आ ई नामहि सं व्यंग्य-विनोदक अटगर लगैत अछि. खुरचनभाइक चिंतन आ ताहि पर व्यंग्य मे मैथिलक कुटचालि, हड़ताल, दहेज, भ्रष्टाचार, ईष्या, ओछ राजनीति, महगी, पड़ोसी देशक चालि-प्रकृति, अंतरराष्ट्रीय घटना आदि विभिन्न तरहक बिंदु सभ अछि जे सामान्य पाठक कें आकषित करैत अछि. एहि मे विभिन्न नेता पर फेकल जाएबला चप्पल-जूताक चर्चा सेहो अछि, त’ गामघर मे हांसू-खुरपी-लोटा आदि आवश्यक वस्तु मांगि क’ ल’ जाएब आ तकरा हेरा देबाक प्रवृत्ति पर व्यंग्य सेहो अछि.
व्यंग्य रचनाक शीर्षक सेहो खास महत्व रखैत अछि. प्रस्तुत संग्रहक किछु शीर्षक देखू जे कतेक प्रासंगिक अछि, जेना-चुप्प सुटकुनमा, टेबुल-कुर्सी सब पास, शोकतंत्र मे, नेताजीक नेत, उन्नत भेल अछि घेंट, पद्मश्री वा पैसाश्री, जूता न्यायक बेर, जेबी मे जोगार, मंगला मंगलक की, हुहुआइत जमाना, नमरा देलक नमरी, भगवान देलनि खौंसी इत्यादि.
एहि संग्रह मे ठेठ आ बातचीतक शब्दावलीक नीक प्रयोग भेल अछि. मैथिलीक वाक्य विन्यास, लोकोक्ति आ मोहाबराक प्रयोग चिक्कन अछि. मुदा सभ सं महत्वपूर्ण अछि गंभीर बात कें चौल बना कहि देब आ ताहि मादें पाठक कें सोचबा पर बाध्य करब. संगहि दैनिक जीवनक छोट-छोट विडंबना कें व्यंग्यक माध्यमे उजागर करब. लोकोक्तिक किछु उदाहरण देखू – दियाद आ दालि जते गलय तते नीक, कुकुरक नांगरि कतहु सोझ भेलैक अछि. अन्हराक जगने की...आदि.
मैथिलीक अप्पन वाक्य विन्यास ओ छटा बेस उजियाएल अछि. एकरो किछु उदाहरण देखू – तमसायल भेल घुरैत रहैत छी, टीक नब्बे डिग्रीक कोण बनबैत ठाढ़ भ’ जाइत छलनि, अहूं कें लगैत अछि जेना जीबिते भरि कष्ट अछि, जूता पहिरलनि से त’ नीके मुदा लुंगी-गंजी पहिरने भाइक पएर मे जूता कोनादन लगैत छल, हमर करेज पिसिया मसीन जकां धक-धक करय लागल, इत्यादि.
एहि व्यंग्य संग्रहक मादें कहि सकैत छी जे मैथिली व्यंग्यक ई एकटा उपलब्धि थीक. एकर भाषा, शिल्प, शब्द, वाक्य-विन्यास, कथाक परिवेश, कथोपकथनक शैली आदि दृष्टिएं ई मिथिला समाजक लग मे अछि त’ विषयक दृष्टिएं एहि मे विविधता छै. दरबज्जा, टोल, गाम, समाज, प्रदेश सं होइत राष्ट्र आ विश्वक चिंतन एहि मे छै. मैथिलक उकठपना छै, गप्प मारबाक प्रवृत्ति छै, बाट छेकबाक प्रकृति छै आ एहि सभटापर व्यंग्य क’ ताहि सं उप्पर उठबाक लक्ष्य छै. समस्त रचना शीर्षक सं अंत धरि संपूर्ण अर्थ मे व्यंग्य अछि. एकर अवरण रेखाचित्र संतोष मिश्रक बनाओल छनि जे एहि संग्रहक हेतु बेस आकर्षक आ उपयुक्त अछि.
एहि समस्त सुखद विशेषताक संग एकटा प्रमुख कमी अछि जे समस्त व्यंग्य रचना धरगर नहि बनि सकल अछि. ओना, ई कमी दैनिक स्तंभ लेखन मे स्वाभाविक थिक, से बात फराक. ताहि संगे बहुत रास पाठक कें एहि मे प्रयुक्त किछु शब्दक वर्तनी पर आपत्ति भ’ सकैत छनि, से मुदा व्यंग्य-प्रवाह कें अबाधित रखबाक हेतु भेल अछि. वाक्य सभ नमहर बनि गेल अछि आ पाराग्राफ सेहो बहुत कम देल अछि, एहि दिस धियान देल जा सकैत छलैक. एहि संग्रहक हेतु रचनाकार कें अशेष शुभकामना देइत छिअनि.
पोथीः खुरचनभाइक कछमच्छी
विधाः व्यंग्य
लेखकः नवकृष्ण ऐहिक
प्रकाशकः मैलोरंग, दिल्ली (2015)
कुलपृष्ठः 144
दामः 120 टाका
समीक्षा: मिथिलेश कुमार झा


text:
दुबई स एसएन झा
सोमदिन दुबई क्रिकेट स्टेडियम मोदीमय भ गेल । अभूतपूर्व भीड़ देखि लगैत छल जेना दुबई नहि भारत मे भाषण भ रहल अछि । प्रधानमंत्री मोदी बिना लाग लपेट कए अपन ओजस्वी भषण स यूएई क भारतीय समुदाय कए मुग्ध क गेलनि । पूरा स्टेडियम विभिन्न समुदाय स खचाखच भरल छल । पचास हज़ार लोक क क्षमता वाला स्टेडियम क बाहर सेहो पंद्रह स बीस हज़ार लोक स्क्रीन पर कार्यक्रम देख रहल छल । यूएइ संग प्रगाढ होइत संबंध पर मोदी कहला जे लाख करोड़ डालर क निवेश यूएई भारत मे करत, एहि पर क़रारक अलाबा आतंकवाद पर पूर्ण सहयोगी बनत । यूएई ,संगहि आबूधाबी मे भब्य मंदिर क निर्माण होयत। मोदी आतंकवाद पर सख़्त लहजा मे चेतावनी देलनि तेकरा सब वर्ग करतल ध्वनि सँ समर्थन देलक। प्रधानमंत्री मोदी करीब एक घंटा तक भारतीय समुदाय कए संबोधित केलथि। ओ भारतीय कए नमन क भाषणक शुरुआत केलथि। कहला-‘हम एकटा लघु भारत क दर्शन क रहल छी। अहांक मादे भारत गौरव महसूस करैत अछि । भारत मे अगर वर्षा होइत अछि, त दुबई क हमर देशवासी छाता निकालि लैत छथि।” ओ कहला जे अगर भारत पर कोनो विपदा अबैत अछि, एहि ठाम बैसल भारतवंशी चैन स नहि सुतैत अछि। हुनक भाषण स पहिने रंगारंग कार्यक्रम भेल। एहिमे इंटरनेशनल कलाकार अपन प्रस्तुति देलथि । मोदी क एहिठामक भारतीय मज़दूर प्रतिनिधि सँ आत्मीयता सँ भेंट करब आ ओकर रहन सहन क लेल जिज्ञासा केनाइ एहि ठामक भारतीय लेल आनन्दमय क्षण छल। मोदी एहिठाम खुला मंच सँ अपन यूएई यात्राक वृतांन्त शेयर क सब भारतीय संग कए अपन देश प्रेम कए प्रदर्शित केलनि। मोदी क ई कार्यक्रम आन देश जेका दुबई मे सेहो सुपर हिट रहल ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
जोरजुलुमसँ जे ने झुकए से भाले लगए पिअरगर यौ
इन्द्रधनुषी एहि दुनियामे लाले लगए पिअरगर यौ
ठोरे जँ सीयल रहतै तँ गुदुर–बुदुर की हेतै कपार!
एहन मुर्दा शान्तिसँ तँ बबाले लगए पिअरगर यौ
कुच्ची–कलमक रूप सुरेबगर रहलै, रहतै सबदिनमा
जखन अन्हरिया पसरल होइक, मशाले लगए पिअरगर यौ
खालि शब्दक जाल बुनल नहि चाही आब जवाब कोनो
नगर–डगरमे गुञ्जैत सबल सबाले लगए पिअरगर यौ
जुड़शीतलकेर भोरहरियामे धह–धह जरए कपार जखन
जलथपकी नहि, तखन जाँघपर ताले लगए पिअरगर यौ
माथा बन्हबैत कफन, उड़ाबए लाल गुलाल अकाशे जँ
हमरा तँ ओहि समय–सुन्दरीक गाले लगए पिअरगर यौ


text:
पोखरा विमानस्थल
पोखरा विमानस्थल नेपालक राजधानी काठमाडौंसँ २०० किलोमिटर दुर पोखरा उपत्यकाक पोखरा शहरमे अवस्थित अछि । ई विमानस्थल सन् १९५८ सँ शुरू भेल छल । हाल पश्चिम नेपालक प्रमुख ई विमानस्थलक बगलमे रहल दोसर जमीनमे सरकारद्वारा क्षेत्रीय स्तरक अन्तराष्ट्रिय विमानस्थल बनाबैक चर्चा भए रहल अछि । विमानस्थल निर्माणक लेल सरकार जमीन समेत किन चुकल अछि आ अन्य भौतिक सुविधा निर्माणक लेल हालक विमानस्थलके सामान आ अन्य सामग्री सुविधा जुटाबैक प्रयासक सोच राखल गेल अछि । हाल ई विमानस्थलसँ दैनिक २१ टा उडान होइत अछि । नेपालक राजधानी बाहरक ई अत्यान्तै व्यस्त विमानस्थल छी ।
नामाङ्करण[सम्पादन करी]
ई विमानस्थलक नाम नेपालक पोखरा शहरक नामसँ राखल गेल अछि ।
विमान सेवासभ[सम्पादन करी]
- यति एअरलाइन्स
- कस्मिक एअर
- नेपाल एअरलाइन्स
- बुद्ध एअर
- गोर्खा एअरलाइन्स
- स्काइलाईन एअरवेज
उडान[सम्पादन करी]
ई विमानस्थलसँ होमएवला प्रमुख हवाई सेवा निचा उल्लेखित शहरधरि विस्तारित अछि-
सन्दर्भ सामग्रीसभ[सम्पादन करी]
- ↑ Pokhara Airport at Civil Aviation Authority of Nepal, accessed 4 March 2011
- ↑ Airport information for VNPK वर्ल्ड एरो डेटामे । अक्टुबर २००६ धरिक डेटा स्रोत: DAFIF
- ↑ Airport information for PKR ग्रेट सर्कल म्यापरमे । स्रोत: DAFIF (अक्टुबर २००६ सँ उद्द्यतित)
बाह्य जडीसभ[सम्पादन करी]
- Official page of Civil Aviation Authority of Nepal
- Airport information for VNPK वर्ल्ड एरो डेटामे । अक्टुबर २००६ धरिक डेटा